Мирзиёев “Янги Наманган” лойиҳаси билан танишди | Qalampir.uz\nМирзиёев “Янги Наманган” лойиҳаси билан танишди\nЖамият\t27 Сентябрь 2021 19:27 7834\nБугун, 27 сентябрь куни Ўзбекистон Президенти Шавкат Мирзиёев Наманган вилоятига ташрифи чоғида “Янги Наманган” шаҳарчаси лойиҳаси билан танишди.\nМазкур лойиҳа учун Давлатобод туманининг Юксалиш ҳамда Тўрақўрғон туманининг Еттикон маҳаллалари ҳудудидан 1 минг 371 гектар ер ажратилган. У ерда 410 та кўп қаватли уй, 7 та мактаб, 4 та болалар боғчаси, шунингдек, кўплаб инфратузилма иншоотлари барпо этилиши режалаштирилган.\nБу борадаги ишлар аллақачон бошланган бўлиб, Юксалиш маҳалласидаги бунёдкорлик унинг биринчи босқичи ҳисобланади. 2018-2021 йилларда амалга оширилган бу босқич доирасида 71 та кўп қаватли уй қурилди. “Юксалиш”, “Ёшлар” ва “Кушон” кичик саноат зоналари ташкил этилди. Жорий йил охиригача яна 11 та уй бунёд этилади.\nДавлат раҳбарига мазкур бош режа ҳақида маълумот берилди. Унга кўра, иккинчи босқичда 30 минг хонадондан иборат 16 ва 24 қаватли уйлар, мактаб ва боғчалар, шифохона, спорт мажмуалари, масжид, кутубхона, IT-парк, меҳмонхона, бизнес маркази, савдо ва сервис объектлари қад ростлайди.\nШунингдек, 95 гектар ерда “Янги Ўзбекистон боғи” барпо қилинади.\nШавкат Мирзиёев мазкур боғ лойиҳаси тақдимоти билан ҳам танишди.\n15 Январь 22:19 133904\n15 Январь 22:39 66476\n16 Январь 18:38 61558\n15 Январь 08:25 40419\n15 Январь 19:09 38701


Авлодларга мактуб. Франческо Петрарка\nHome icon Бош саҳифа»Жаҳон адабиёти»Авлодларга мактуб. Франческо Петрарка\nМабодо менинг арзимас, фақирул-ҳақир номам замонлар ва маконлараро келгуси авлодларга етиб борса, мабодо эй, келажакдаги ўқувчим, менинг кимлигим ва нималарни ёзганим сени сал-пал қизиқтириб қолса (аслида ўша замонларга исмим ва ижодим етиб боришига унчалик умид бўлмаса-да), мен ҳақимда чала-чулпа қандайдир заиф хабарлар ва миш-мишлар қулоққа чалинса, одамлар менинг ҳақимда ё ҳаддан зиёд мақтовлар айтса, ё ҳаддан зиёд ерга уриб гапирса, бу сўзларга шубҳа билан қарасангиз, сизларга ойдинроқ бўлсин деб, шул мактубни ёзмоқдаман. Ростини айтсам, мен ҳам сизларга ўхшаган оддий бир одам эдим, насл-насабим баланд ҳам, жуда паст ҳам эмасди. Рим қайсари Август айтганидай, уруғ-авлодим анча қадимий эди. Табиатимда ростгўйлик ҳам, камтаринлик ҳам йўқ эмасди, фақат айрим ёмон одатларим бу фазилатларимга путур етказарди.\nЁшлигим — ғўрлигим мени алдади, йигитлигимда ўзимга бино қўйиб янглишдим. Қарилик аввалги ҳаётимдаги адашувларни тушу- нишимга ёрдам берди. Барча ёшдагилар ва барча замонлар аҳлининг кўнглидагини билгич Тангрим менга англатдики, ёшлигимизда биз бандалар кибру ҳавога берилиб, йўлдан адашган эканмиз, қариликда кеч бўлса ҳам, гуноҳларимизга тавба қилиб, ўзимизни англашимизга имконият берилар экан. Камина ёшлигимда бақувват бўлмасам-да, аммо хиёл чаққон, серғайрат эдим, чиройда ҳам кам эмасдим, олов йигитлигимда (қизларга) ёқар эдим, икки яноғим оқ-қизилу кўзим ўйноқи, бировга узоқ қараб қолувчи эди, аммо ёшим олтмишдан ўтганида нигоҳим бироз хиралашиб, кўзойнакка муҳтожлик сезилди. Ҳамиша дуркун бўлган жисмим қариликда заифлашди, қарилик лашкари — турли касалликлар баданим қалъасига ҳужум бошладилар.\nКамина умримда бойлик, мол-дунёга ҳирс қўймадим, уни ёмон кўрганим учун эмас, балки мол-дунё топиш учун ўзимни ўтга-чўққа ургим келмасди. Катта базм, зиёфатлар қилиш учун бойлик топишга ҳам қизиқмасдим. Дастурхоним эл қатори, камтарона эди. Меҳмондорчиликларга (аслида маст-аластлар базмига) ҳушим йўқ эди. Шунинг учун турли базмларга бормасдим, меҳмон кутиб олишга вақтим ҳам йўқ эди. Аммо дўстлар даврасида ўтириш, беғубор шўхликлар менга ҳам ёқарди, улфатларим йўқлаб келса, севиниб кутиб олардим. Таомни иложи борича, кўпчилик билан баҳам кўрардим. Дабдаба, ҳашаматни хушламас ва ортиқча даҳмаза деб ўйлаб, ёмон кўрардим. Турли кўнгилхушликлардан ўзимни тиярдим, уларни тинчлик, хотиржамликнинг душмани деб билардим.\nИлк ёшлигимда Худои таоло менга покиза ва муносиб бир гўзал ишқини ато этди. Бу севги изтироблари узоқ давом этиши мумкин эди, аммо Тангри у гўзални ёшлигида, ниҳоллигида раҳматига олиб, бу ўлим мени севги оловида ёнишлардан халос этди. Рости, мен у қизга эҳтиросли вужудим билан ҳам интилардим, аммо кўнглимнинг бир чеккасида бу ҳирс, эҳтиросни лаънатлар эдим. Авжи куч-ғайратга тўлган қирчиллама ёшларимда ҳам мен манфурт у бан вужудий эҳтиросларимни жиловлаб ола билган эдим. Энди бошқа мавзуга ўтаман. Мен кўпроқ бошқаларни қадрлар, ўзимни ҳаммадан паст тутар эдим. Жаҳл-ғазабимни ҳам бошқаларга эмас, ўзимга сочардим. Табиатан жиззаки, жаҳлдор бўлсам-да, тез ўзимни босиб олардим, гина-кудурат ва кек сақламасдим, ёмонлик қилганларни унутиб, яхшилик қилганларни ёдда тутардим. Олижаноб дўстликни, дўстликка садоқатни қадрлар эдим. Аммо, афсуски, инсон қариганида кўпчилик дўстларидан айрилиб, ёлғиз қолар экан.\nУмрим давомида князлар ва қироллар каминага шунчалар иззат- ҳурмат кўрсатдиларки, бу баъзиларнинг ҳасадини келтирди. Шу сабаб- ли мени иззат-ҳурмат қилган қудратли зотлардан узоқроқ юришни, ҳеч кимга боғланмай, эркин яшашни хуш кўрар эдим. Озодлигимни бўғиши мумкин бўлган одамларга нафратим чексиз эди. Энг буюк тождорлар (қироллар) менга иззат-ҳурмат кўргазишда гўё мусобақа қилар эдилар, сабабини мен ҳам билмасдим, ўзлари ҳам билмасалар керак(2). Фақат шуни билдимки, буюк қиролларнинг менга марҳамат кўрсатишлари каминага (ижодда) қулай имкониятлар туғдирди.\nКамина ақлу заковатим жуда ўткир эмас, ўзимга яраша бўлиб, эзгу ва нажоткор билимларни тез ўрганишга, маънавий-фалсафий билим- ларга, шеъриятга кўпроқ қизиқардим. Кейинги вақтларда шеъриятдан сал узоқлашиб, фалсафий, диний, муқаддас, сирли илмларга рағбатим ортди. Шеърият энди мен учун ҳаёт безаги бўлиб қолди. Қадимги замонлар мени кўпроқ қизиқтира бошлади. Бу ташвишли замондан кўра (улуғворликларга бой) ўтмиш замонларда туғилганимда яхши бўларди, деб ўйлайман. Шу боис тарихчиларнинг асарларини ўқишни яхши кўрардим, зеро, ўтмиш замонларда ҳам адоват, душманлик (қирғин урушлар) мени хафа қилса-да, ҳар ҳолда бор ҳақиқатларга, уларни ёзган мутафаккирларга ишонар эдим.\nЁзишда тилим анча равон, жонли, фасоҳатли бўлиб қолди, император Август фасоҳат санъатини ўрганишга кўп вақт ва куч сарфла- ганлиги мени ажаблантиради. Ваъзларим тингловчиларга хуш келар эди. Аммо, ўрни ва тингловчиларнинг савиясига қараб, нутқимни сал ўзгартирардим. Фикримча, нотиқнинг қандай гапириши эмас, қандай умр кечириши муҳимроқдир. Фақат тил фасоҳати билан шуҳрат қозониш мен учун аҳамиятсиз эди.\nХуллас, камина Флоренцияда яшаб, кейин Ареццога қувғин қилинган, ўртаҳол, деярли камбағал оилада туғилиб ўсдим (Шу ерда муаллиф ўзининг милодий 1304 йилнинг 20 июлида, душанба куни туғилганлигини эслатади — М.М.).\nҚисман тақдир, қисман иродам (феъл-атворим) тақозоси билан шу кунларга етиб келдим. Туғилган жойим Ареццода бир йил ҳам бўлмай, оиламиз Флоренциядан 14 минг қадам (деярли 14 км.) наридаги, Анцизга кўчиб ўтди. Бу ерда отамнинг мулки бор эди, шу ерда олти йил яшадим. Саккиз ёшимда онам қувғиндан қайтиб келгач, Пизода бир йил яшадик. Шундан сўнг Алп тоғлари ортида, Галлияда, Рона дарёсининг чап соҳилида, Авиньон шаҳрида турдик. Бу ерда Рим руҳоний раҳбари (Рим папаси) масиҳийлик динидаги учликни узоқ йиллар тақиқлаб қўйган эди. Бундан сал аввал папа Урбан V Исо Масиҳнинг муқаддаслигини қайта тиклади, сўнг бу ишидан афсусланди (Католиклар Исони Худонинг ўғли демайдилар – Тарж).\nБолалигим ва ёшлигимнинг кўп йилларини Рона дарёси бўйларида ўтказдим. Албатта, бошқа жойларга ҳам бориб-келиб турардим. Тўрт йил нарироқдаги Карпантра шаҳарчасида яшаб, ўқидим. Мактабда грамматика (сарф, наҳв), диалектика (жадал) ва риторика илмлари- ни ақлим етганича ўргандим. Сўнг тўрт йил Монпелье шаҳрида қонун ва ҳуқуқ илмини ўргандим, сўнг Болоньяда уч йил фуқаролик ҳуқуқи курсини тугатдим. Кўпчиликнинг фикрича, мен шу соҳани давом эттирганимда ёш бўлсам-да, кўп нарсаларга эришган бўлардим (3). Аммо мен бу илмларни отам ва онамнинг истаги билан ўргандим. Аслида бу илмлар жамиятда адолат ўрнатишга хизмат қилиши зарур эди, аммо ҳокимият вакиллари бу қонунларни нопоклик билан тинимсиз бузганлари сабабли халқ учун фойдасиз бўлиб қолган эди. Бу қонунлардан нопок ишларда фойдаланиш менинг кўнглимга бегона эди, улардан ҳақ иш учун фойдаланганларни тинч қўйишмас, қонунларни билмасликда айблар эдилар.\nХуллас, 22 ёшимда Авиньонга қайтиб келдим ва ижод қилишга киришдим. Шу ерда шеърларим билан танилиб, шон-шуҳрат қозона бошладим. Кўпчилик одамлар мен билан танишувга интилар эдилар, сабабини билмадим.(2) Аммо ёшлик ғурури билан бундай шон-шуҳратга ўзимни муносиб деб билардим. Хусусан, Рим курияси (ҳокимияти) мажлисларини (оқилона нутқлари билан) безовчи давлат арбоблари Жакомо ва Жованни Коломна жаноблари мени ҳурматлаб, ҳомийлик қила бошладилар. Ҳозир бу иззат-ҳурматларни эслаб, хижолат бўламан. Машҳур ва беқиёс Жакомо мен билан сал танишгач, Пиреней тоғлари этагидаги Гаскон мулкига (дам олишга) таклиф этиб, ўзи билан олиб кетди. Жаннатмакон мулк соҳиби ва яқинлари мана шу ёз фаслида нафис суҳбатлари билан мени шундай эркалатиб ардоқладиларки, ҳамон у кунларни эсласам, юрагим орзиқади. Шундан сўнг бу сафардан қайтиб, ул ҳазратнинг севимли биродари (укаси) Жованни Коломнанинг чорбоғида яшадим. Улар мени жуда эъзозладилар.(3)\nАммо кўнглимда Франция ва Германияга саёҳат қилиш иштиёқи бор эди. Ҳомийларимга турли баҳона-сабабларни кўрсатдим, аслида асосий сабаб — жаҳон кезиш (халқ ҳаётини ўрганиш) эди. Шу саёҳатимда аввало Парижга бордим, одамларнинг бу гўзал шаҳар ҳақида айтганлари тўғрими, хатоми эканлигини билмоқчи эдим.\nПариждан қайтиб, болаликдан буён кўришни орзу қилганим — Римга бордим. У ерда мени азиз хонадон соҳиби (Жакомо ва Жованниларнинг отаси) Стефано Коломна мени ўз фарзандидай кутиб олди ва беҳад меҳрибонликлар кўрсатди. Бу зот умрининг охиригача мендан меҳр-оқибатини аямади. Менинг ҳам у кишига меҳр ва ҳурматим чексиздир.\nРимдан қайтгач, (оиламиз учун қувғин жойи бўлган) Авиньонда бир кун ҳам тургим келмай қолди. Излаб-излаб, охири, Авиньондан 12 чақирим олисда, теварак-атрофдаги барча булоқларнинг манбаи бўлган Сорга булоғи бўйида Тўғон деб аталувчи ширингина бир водийни топиб, 34 ёшимда севимли барча китобларим билан ўша ерга кўчиб ўтдим.\nШу булоқ бошида мен кўп йиллар яшаб, нима ишлар қилганимни ёзсам, ҳикоям жуда чўзилиб кетади. Хуллас, шу сўлим маъвода мен кўп йиллар яшаб, деярли барча асарларимни ёзганман, ўша вақтдан бошлаб қўйган баъзи ижодий ғояларимни ҳозир ҳам ўйлайман. Гўзал манзараларнинг ўзи мени “Буколика” (Чўпон қўшиқлари) туркумидаги шеърларимни ёзишга илҳомлантирди. Буни ва яна икки китобни мен ўша вақтда Кавалйонда кичик епископ бўлиб турган дўстим Филиппга бағишладим. У ҳозир Сабинада кардинал-епископлик хизматида. Менинг ёшликдаги эски дўстларимдан шу киши қолди.\nБир куни ўша атрофдаги тоғларни кезиб, Африкали Сципион (Карфагенлик буюк лашкарбоши Ханнибални енгган Рим саркардаси М.М) ҳақида қаҳрамонлик руҳида бир поэма ёзишни ўйлаб қолдим. Поэмани завқ ва илҳом билан ёза бошладим, аммо мавзу қийинлигидан уни тугатолмадим. Ёзилган қисмларини дўстларимга ўқишга берган эдим, шу сабабли “Африка” деб аталган бу поэма ҳали ёзилиб тугамай туриб, машҳур бўлиб кетди. Ўша хилват, овлоқ жойда яшаётганимда (поэмани ўқиб) севинган ҳокимият вакилларидан бир кунда икки жойдан, Рим куриясидан ва Париж университетидан менга ғолиблик гулчамбарини бериш таклифини юборишибди. Бу иккала хушхабардан мен ёшлик ғурури билан жуда севиндим. Ахир казо-казо муҳтарам зотлар мени шу олий мукофотга муносиб кўришибди (6). У вақтда ўзимни бу шарафларга муносиб кўрардим. Фақат бу икки таклифдан қай бирини танлашга қийналиб қолдим. Маслаҳат сўраб, юқорида зикр этилган кардинал Жованни Коломнага мактуб юбордим, чунки у мен турган жойдан энг яқин масофада эди, шу қадар яқинки, кечқурун ёзиб юборган мактубимга эртасига чошгоҳда, соат учларда жавобини олдим. У менга Римни танлашни маслаҳат берди. Аввалги мактубим ва бу маслаҳатни қабул қилганим ҳақида жавоб мактубим ҳозиргача сақланиб қолган. Ёшлигимга бориб, бу мукофотга ўзимни муносиб кўрсам-да, бошқа нозиктаъблар нима деркин, деб шу мазмунда маслаҳат олиш учун аввал Неаполга, буюк қирол ва файласуф Роберт ҳузурига бордим. Қирол Роберт олим, доно ва одил подшоҳ эди, бу ҳақда, ўқувчим, сен ҳам билсанг керак. Мен қандай яхши ният билан келганимни билиб, қирол Роберт севиниб кетди. Эҳтимол, бу ёш шоирнинг ишончини қозонгани ва шоирнинг шон-шуҳратига шерик бўлиш (тарихда қолиш) шодлиги бўлса керак. Хуллас, қирол билан бир неча кун суҳбат қурдик. У “Африка” поэмасини ўқиб, боши осмонга етгач, бу асарни унга бағишлашимни ўзи илтимос қилиб қолди. Мен, албатта, нозиктаъб қирол, файласуфнинг бу илтимосига йўқ дейишим мумкин эмас эди. Хуллас, гулчамбарни кимдан қабул қилиш масаласини қирол ва камина бир неча кунларда, маълум вақтларда қизғин муҳокама қилдик. Қирол Роберт учинчи таклифни — дафна гулчамбарини ўзининг Неапол қироллигидан олишни айтди. Мен бундай марҳаматга кўпдан-кўп миннатдорлигимни, аммо Рим шон- шуҳрати муҳимроқ, олийроқ эканлигини тушунтирганимдан сўнг қирол Рим сенатига тавсиянома ва миннатдорчилик туйғулари ифодаланган мактуб ёзиб, менга йўлбошловчи-етакчилар қўшиб берди. Қиролнинг бу шоҳона баҳосига ўша вақтда ўзим ҳам ишонардим. Аммо ҳозир буни ёшлик ғурури ва ғўрлиги деб биламан.\nХуллас, камина Римга йўл олдим. Минглаб римликлар (сенаторлар, олимлар, шоирлар) қатнашган тантанали буюк шодиёна маросимида дафна гулчамбари бошимга қўйилди. Бу воқеалар ҳақида менинг хатларим, назм ва насрда ёзган асарларим сақланиб қолган.\nДафна гулчамбари менга ҳеч қандай билим бермади, фақат ҳасадгўйларни кўпайтирди. Лекин бу ҳақда ҳам гапни чўзиб ўтирмайман, ҳозир бунинг ўрни ҳам эмас. Хуллас, шундан сўнг мен Пармага бор- дим, у ернинг ҳукмдорлари, Корреджо хонадони синьорлари бир-бири билан чиқиша олмаса-да, барчаси менга олий даражада иззат-ҳурмат кўрсатдилар. Бу зотлар ҳукмдорлик қилган йилларда бошқарув шу қадар адолатли, халққа ғамхўрлик шу қадар ҳавас қиларли бўлганки, бу ҳақда ҳозиргача ҳамма гапиради, ўйлашимча, бизнинг замонада энди бу каби адолатли бошқарув топилмайди. Менга ўша вақтда кўрсатилган ғамхўрликларни эсласам, бунга муносиб эмас эдим деб, ҳозиргача хижолат чекаман.\nКунлардан бирида тоғда (Пиреней тоғида) сайр қилиб юрганимда, Энца сойидан кечиб ўтиб, Режа водийсида шу қадар хушманзара жой- ларни кўрдимки, завқ-шавққа тўлиб, “Африка” поэмасининг давомини ёза бошладим. Аввал сўниб қолган илҳомим қайта авж олди, аммо ўша куни ва кейинги кунларда ҳам оз-оздан ёзиб, тўлдира бошладим. Ижодга қизиқиб кетиб, Пармага қайтдим ва чеккароқ, хилватроқ бир жойда тинчгина бир ҳовли-жойда (аввал ижарада яшаб), сўнг уни сотиб олиб, ўша ҳовлида поэмани охирига етказдим. Асарни жуда қисқа вақтда тугатганимга ҳозир ҳам ажабланаман.\nШундан сўнг яна Алп тоғлари ортидаги Сорга булоғи бўйига қайтдим. Ёзганларим яна шуҳрат қозонгани сабаблими, ҳар ҳолда ўша замондаги энг буюк, фозил, одил ҳукмдорлардан бири кенжа Жакомо Каррари (Падуя қироли) назарига тушибман. У, каминага Алп тоғлари ортига ҳам мактублар ва одамларини юбориб, мени меҳмонга чақириб, қайта- қайта илтимос қилаверди. Мен энди жаҳон подшоҳларидан олисроқда, тинч ҳаёт кечиришни истардим, улардан ҳеч нарсани умид ҳам қилмас эдим. Охири бу қиролга ҳурматсизлик бўлмасин, эҳтимол у ажойиб инсондир, деб, Пармага ҳамда Веронага бориб, бир неча кун тургач, сўнг Падуяга йўл олдим. Падуя қироли мени самовий меҳмонни кўргандай, бениҳоя иззат-ҳурмат билан кутиб олдики, буни сўз билан ифодалаш қийинлигини билиб, пинҳон сақлашга аҳд қилдим.\nПадуя қироли менинг ёшлик чоғларимда диний мансабга тайёрланганимни билар экан, шу сабабли у менга Падуя бош руҳонийси (каноник) вазифасини таклиф қилди. Аммо қиролга умри вафо қилмади. Икки йилдан сўнг само фаришталари уни чақириб олдилар. Бу бақосиз дунёда барча шодликлар, гўзалликлар ўткинчи экан. Агар шу қиролга Тангри кўпроқ умр берганида менинг сарсон-саргардонлигимга ҳам чек қўйилган бўлур эди. Кейинчалик ўйласам, у каби олижаноб инсонга бу дунё муносиб эмас экан.\nҚирол Жакомо Каррари ўрнини ўзи каби оқил ва фазилатли ўғли эгаллади. У ҳам, отаси каби, менга кўп иззат-ҳурмат кўрсатди. Аммо отаси менинг тенгдошим ва дўстим, бетакрор инсон эди, унинг ўрнини ҳеч ким босолмасди. Шу қайғули ўйлар билан (қиролнинг ўғлига миннатдорчилик билдириб), Падуяни тарк этдим ва беморларга ҳавони алмаштириш зарур бўлганидай, яна Францияга қайтдим, бу ерда аввал минг марталаб кўрган одамларни кўрдим, аммо қайғум тарқалмади.\n1. Франческо Петрарка замонида атоқли дин арбоблари, епископлар фарзандлари бировларга зарар етказмаслиги учун уйланмас, оила қурмас эдилар\n2. Сабаби — шоирлик шон-шуҳрати, истеъдодни қадрлаш бўлган.\n3. Парижликлар ҳаёти шоирга ёқмаган бўлса керак, шу боис бу шаҳар ҳақида сўз очмай қўя қолган.\n4. Шоир камтарлик қилмоқда. Шон-шуҳратининг сабаби — севги ҳақидаги сонетларининг жозибасида эди.\n5. Қадимги Рим империяси парчаланиб кетган, Византия-Шарқий Рим империяси ҳам салжуқ туркларига қарам бўлиб қолганди. Италия ўша вақтларда Генуя, Неапол, Венеция, Падуя, Верона, Парма, Флоренция каби кичик мустақил қиролликлардан иборат эди.\n6. Қадимги Олимпия мусобақалари давридан қолган дафна гулчамбари олтиндан ясалган. Бундай мукофотни Рим шоири Вергилий ҳам олган.\nРус тилидан Маҳкам Андижоний таржимаси\n«Жаҳон адабиёти» журнали, 2012, 7-сон


Ўзбекистон каратэчилари Олимпиадага тайёрланмоқда - 22.01.2021, Sputnik Ўзбекистон\nЎзбекистон каратэчилари Олимпиадага тайёрланмоқда\nАйни дамда Ўзбекистондан 3 нафар каратэчи Олимпиадага йўлланма олиши кутилмоқда.Улар Олимпиада рейтинг жадвалинг кучли 20 талигидан жой олган. 22.01.2021, Sputnik Ўзбекистон\nТОШКЕНТ, 22 янв - Sputnik. Ўзбекистон каратэчилари 2021 йилги Олимпиада лицезиясини олиш учун бор куч-ғайратлари билан ҳаракат қилмоқдалар, деб хабар қилмоқда Миллий Каратэ федерацияси. Хабарда айтилишига кўра, айни дамда Ўзбекистондан 3 нафар каратэчи Олимпиадага йўлланма олиши кутилмоқда. Терма жамоа аъзоси Достонбек Отаболаев Олимпиада рейтинг жадвалинг 11-поғонасидан жой олган ва яна 2 нафар каратэчи кучли 20 таликда.Ундан ташқари 2021 йилнинг сентябрь ойида Тошкент каратэ спорт турининг энг нуфузли Премьер-лига мусобақалари бўлиб ўтиши кутилмоқда. Унда 60 та давлатдан энг кучли каратэчилар иштирок этиши кутилмоқда. Мусобақалар давомида Жаҳон ва Осиё каратэ федерациялари билан музокалар олиб бориш мўлжалланган. Музокаларнинг мавзуси каратэ спорт турини Ўзбекистонда 2025 йилда ёшлар ўртасида бўлиб ўтиши мўлжалланаётган Осиё ўйинларидан ўрин олиш бўлади.\n© Sputnik / Владимир Астапкович / Фотобанкка ўтишКарате. Этап Премьер-лиги Karate1\nАйни дамда Ўзбекистондан 3 нафар каратэчи Олимпиадага йўлланма олиши кутилмоқда.Улар Олимпиада рейтинг жадвалинг кучли 20 талигидан жой олган.\nТОШКЕНТ, 22 янв - Sputnik. Ўзбекистон каратэчилари 2021 йилги Олимпиада лицезиясини олиш учун бор куч-ғайратлари билан ҳаракат қилмоқдалар, деб хабар қилмоқда Миллий Каратэ федерацияси.\n"Бу йил Олимпиада йили ва каратэ спорт тури тарихда илк бор ушбу ўйинлар таркибига киритилган. Ҳозирда ўзбек каратэчилари Олимпиада лицезиясини олиш учун бор куч-ғайратлари билан ҳаракат қилмоқдалар", - деди федерация раҳбари Нурхон Нафасов.\nХабарда айтилишига кўра, айни дамда Ўзбекистондан 3 нафар каратэчи Олимпиадага йўлланма олиши кутилмоқда. Терма жамоа аъзоси Достонбек Отаболаев Олимпиада рейтинг жадвалинг 11-поғонасидан жой олган ва яна 2 нафар каратэчи кучли 20 таликда.\nУндан ташқари 2021 йилнинг сентябрь ойида Тошкент каратэ спорт турининг энг нуфузли Премьер-лига мусобақалари бўлиб ўтиши кутилмоқда. Унда 60 та давлатдан энг кучли каратэчилар иштирок этиши кутилмоқда. Мусобақалар давомида Жаҳон ва Осиё каратэ федерациялари билан музокалар олиб бориш мўлжалланган. Музокаларнинг мавзуси каратэ спорт турини Ўзбекистонда 2025 йилда ёшлар ўртасида бўлиб ўтиши мўлжалланаётган Осиё ўйинларидан ўрин олиш бўлади.\n18:21Шавкат Мирзиёевни ижтимоий тармоқлар орқали ҳақоратлаган шахс суд олдида жавоб берди\n17:51Ғалаба куни арафасида “Ўзбек халқи матонати” мавзусида ижодий танлов бўлиб ўтади\n17:46“Эҳтимол, Ўзбекистонга 50 эмас, балки 20 гектар ерни берамиз” - Ташиев


Кун мавзулари, 04 апрел 2016\nдушанба 4 апрел 2016\n"Исломий давлат" Марказий Осиёдан оилаларни жиҳодга ёллашга уринмоқда\nИроқ ва Шомда жанглар кучайиб, талофотлари ошаётган "Исломий давлат" Марказий Осиёдан оиласи билан жиҳодга борган жангарилар даъвати ўрин олган тарғибот видеоларини пешма-пеш эълон қилмоқда. Ўтган ҳафтада экстермист гуруҳларнинг рус тилидаги сайтларида бола-ота-бобо тилидан даъватлар янграган икки видео чоп этилди. Улардан биридаги бобо - ёши 60дан ошган ўзбек жанггариси бўлди.\nҲибсга олиниб тергов қилинаëтган пайтида юрак хуружига учраган Тошкент вилоятининг собиқ ҳокими 59 яшар Аҳмад Усмонов мавжуд процессуал қоидаларга зид тарзда касалхонада сўроқ қилинмоқда. Манбаларга кўра, МХХ ертўласидаги сўроқ чоғида Усмонов юрак ҳуружига учрагани боис у Тошкентдаги биринчи ҳукумат стационарига ëтқизилган.\nАндижонда 200-500 доллардан пора олган таълим ходимлари ушланди\nАндижон шаҳар Халқ таълими бошқармаси раҳбари ва Андижон политехника касб-ҳунар коллежи директори пора билан қўлга олинди. Озодлик манбалари кейинги пайтда вилоятда катта-кичик миқдорда пора олаётган раҳбарлар ови кучайиб қолганини айтмоқдалар.\nОзодбек Бобурни бар-курсига ўтқазиб, гитара чалдирди\nБир яхши гап айтиб қўйиш эҳтиёжи сайтимизнинг пана-пучмоғида бекорчиликдан мудраб ётган “Телевизор” рукнини уйғотишга мажбур қилди. Сал кечроқ айтилаётган гап, лекин гап яхши бўлса, менимча, қачон айтса ҳам бўлаверади. Гапки, Озодбек Назарбековнинг қарийб икки ой олдин “Ёшлар” кўрсатган концерти ҳақда.\nЎзбекистон ҳукумати мулозимлари аёллар учун алоҳида чўмилиш ҳовузлари ташкил этиш масаласини ўртага ташлади. Бунга сабаб хотин-қизлар билан эркакларнинг биргаликда бассейнда чўмилишига нисбатан билдирилган эътирозлар инобатга олинган. Эндиликда чўмилиш жойларида аёллар учун эркаклардан ҳоли алоҳида чўмилиш жойлари ташкил қилиниши режаланмоқда.


ЎзА - Халқ қалбига йўл топиш – ижодкорларнинг олий мақсади\n08.08.2017 16:59 Чоп этиш версияси\nПрезидентимиз Шавкат Мирзиёевнинг «Адабиёт ва санъат, маданиятни ривожлантириш – халқимиз маънавий оламини юксалтиришнинг мустаҳкам пойдеворидир» номли маърузасини тинглаб...\nҲақиқий ижодкор эл-юрти ташвишини ўз муаммоси, шу йўлда хизмат қилишни ҳаёт мазмуни, деб билади. Ижодкор зотининг табиати бироз нозик бўлади: эътибор ва рағбатдан кўнгли кўтарилади, қалб қабатида туйғулар, онг, фикр ҳам юксалади.\nДавлатимиз раҳбарининг мамлакатимиз ижодкор зиёлилари вакиллари билан учрашувидаги маърузасини тинглаб, шулар хаёлимга келди. Бир неча марта қувонч, ҳаяжон, шукроналик ёши келди кўзимга! Элнинг дардини, қувончу ташвишларини ўзиники, деб билган ижодкоргина юраклардан жой олади.\nМиллий адабиётимиз ҳам том маънода янгиланиш ва юксалиш жараёнини бошдан кечирмоқда. Биринчи Президентимиз Ислом Каримов адабиётга эътиборни – маънавиятга, келажакка эътибор, деб билди. Бу жараёнда ёзувчи-шоирларимиз ҳам ўтиш даври қийинчиликларига қарамай, ўз ижодига, қалб амри билан танлаган касбига содиқ қолиб, миллий ўзлигимизни англаш, халқимиз онгу тафаккурини ўзгартириш, маънавий қадриятларимизни тиклаш ва юксалтириш йўлида хизмат қилиб келмоқда.\nИстиқлол йилларида адабиётимизга эътибор кун тартибидан тушгани йўқ, десак бўлади. Биргина мисол. 2010 йилдан буён Ёзувчилар уюшмасининг “Ижод” фонди томонидан “Биринчи китобим” сериясида 73 номда, жами 1 миллион 220 минг нусхада ёш ижодкорларнинг китоблари нашр этилди.\nДавлатимиз раҳбари «шу ўта муҳим йўналишдаги ишларимизни бундан кейин ҳам қатъият ва изчиллик билан давом эттирамиз», деди. Бу борада ижодкорлар қалбига йўл топиб, энг тўғри йўналишни кўрсатди: «Бугун биз “ижодкорларимиз ишламаяпти”, деб сизлардан, сизлар эса “давлат ёрдам бермаяпти”, деб бизлардан гина қилиб ўтиришимизнинг мавриди эмас. Келинглар, бугун ўз олдимизга “Ким айбдор?” деб эмас, “Ким нима қилиши керак?” деган савол қўяйлик».\nДавлатимиз томонидан ижодкорлар учун яратилаётган қулай шарт-шароит ва имкониятларга эътибор берайлик: Адиблар хиёбони ҳудудида Ёзувчилар уюшмаси учун алоҳида бино қуриляпти, ушбу янги бинода “Ижод” жамоат фонди, “Шарқ юлдузи”, “Звезда Востока”, “Ёшлик” журналлари ҳам жойлашади; бу ҳудудда Ёзувчилар уюшмаси аъзолари учун имтиёзли ипотека кредити асосида кўп қаватли 2 уй барпо этилади; яқин келгусида Зомин ва Паркент туманларининг сўлим ва хушманзара, илҳомбахш ҳудудларида ижодкор зиёлиларимиз учун замонавий ижод уйлари – коттежлар қурилиши режалаштирилмоқда; Олий адабиёт курси тикланмоқда; Ўзбекистон ёш ижодкорлари семинари ташкил этилади; қалам ҳақи оширилади...\nХўш, энди биз ижодкорлар бунга жавобан нима ишларни амалга оширишимиз керак?\nАввало, ғоявий-бадиий жиҳатдан саёз асарларнинг халққа тақдим этилишига чек қўйсак, айни муддао бўларди. Ижодий уюшмаларнинг ўзаро ҳамкорлиги мустаҳкамланса, «устоз-шогирд» анъаналарини давом эттирсак, яратилаётган имкониятлардан оқилона фойдалансак, албатта, бу юксак эътибор ва ғамхўрликка муносиб бўламиз. Жаҳон маданияти, илм-фани ривожига катта ҳисса қўшган улуғ аждодларимиз билан фахрланибгина қолмай, уларнинг бой меросини, ҳаёти ва фаолиятини, тарихимизнинг нодир саҳифаларини адабий-бадиий асарлар, кино санъати орқали дунё аҳлига муносиб тарғиб этиш жуда муҳимдир.\nКино, театр асарлари ва бошқа йўналишлардаги санъат асарларининг ўзагида адабиёт туради. Лекин бугун баъзи режисёр ёки қўшиқчилар ўзи сценарий ёхуд қўшиқ матнини ёзиб, шу мазмун-матрасиз матн асосида фильм ёки қўшиқларни кетма-кет чиқармоқда. Бундай “асарлар” маънавиятимизга, ёшлар тарбиясига, савиясига путур етказувчи зарарли тарғибот воситасига айланиб қолмоқда. Демак, бу масалада ҳам катта ижодкорларимиз жиловни қўлга олишлари керак.\nПрезидентимиз озодлик ва эрк куйчиси Чўлпоннинг “Адабиёт яшаса, миллат яшар” деган ўлмас сўзларини келтириб, жаҳолатга қарши маърифат билан жавоб бериш бугунги куннинг долзарб вазифаси эканини яна бир бор таъкидлади. Дарҳақиқат, адабиёт ҳаётимизни, халқимиз характерини, портретини акс эттирувчи ойина экан, ёшларни қандай қилиб адабиётсиз, китобсиз тарбиялашимиз мумкин? Бугун китобхонликни кучайтириш давлат сиёсатига айланди. Бу борада жорий йил бошида Президентимиз фармойиши қабул қилинди. Буюк тарихимиздан, дунёга машҳур ажодларимизнинг оламшумул ишларидан, оддий меҳнаткаш халқимизнинг улуғ мақсадларидан фахрланиш ва уларга муносиб бўлиш ҳиссини ёшлар қалбига бадиий асарлар орқали сингдиришимиз керак.\nАндижон вилоятида Муҳаммад Юсуф номидаги бир юз эллик ўринли ёш ижодкорлар мактаби бу йил фойдаланишга топширилади. Шоир номида барпо этилаётган хиёбонга унинг ҳайкалини ўрнатиш, шоирнинг ҳаёти ва ижодини акс эттирувчи музей ташкил этиш ишлари амалга оширилмоқда. Бу маскан келажакда халқимиз ва ёш авлод учун энг файзли маданият ва маърифат марказларидан бирига айланиши шубҳасиз.\nПрезидентимиз ташаббуси билан 2017 йил вилоятимиз аҳли учун Бобур йили деб эълон қилинди. Шу кунларда Андижон шаҳрининг Боғишамол ҳудудидаги “Боғи Бобур” дам олиш масканида улкан бунёдкорлик, ободонлаштириш ишлари авжида. Бобур номи билан боғлиқ қадамжоларни нафақат юртдошларимиз, балки чет эллик меҳмонлар учун ҳам зиёратгоҳга айлантириш кўзда тутилган. Ҳар бир ташкилот, муассаса, корхоналарда улуғ шоирнинг асарларини ўқиб-ўрганиш соатлари ўтказилмоқда. Маънавият хоналари, ахборот-ресурс марказлари, янги ташкил этилган кутубхоналар шоирнинг адабий мероси билан бойитилди.\nПрезидентимиз таъкидлаганидек, шу кунгача яратилган асарлар шахсий ташаббус, шахсий имконият асосида дунёга келди. Янги асарни китоб ҳолида чоп этиш, халққа етказиш учун маблағ қидириш оғриқ нуқта бўлиб келди. Ёзувчининг қишлоқдан пойтахтга бориб, нашриётларга, таҳририятларга учраши, мақсадларига етиб-етмай қишлоғига қайтиши ҳам Президентимиз назаридан четда эмас экан. Энди давлатимиз раҳбарининг эътибори ва шу эзгу мақсадлар учун кенг йўл очиб бераётганидан оқилона фойдаланиб, бу борадаги муаммоларга ҳам биргаликда барҳам беришимиз керак. Бунда нашриётларга берилаётган кенг имконият, имтиёз ва преференциялар ижодкорлар учун ҳам кенг йўл очади. Ишонамизки, энди ҳақиқий ижодкорлар китоб чиқариш учун ойлик маоши ёки пенсия пулини йиғиб топширишига ёки чоп этилган китобларни сотиш учун елиб-югуришига ҳожат қолмайди.\nШу ўринда етакчи ижодий ташкилотларнинг дўстлари клуби ташкил этилиши катта аҳамиятга эгадир. Жуда кўп муаммоларнинг ижобий ечими айнан маърафатпарвар ҳомийларнинг дўстлик ёрдамлари асосида ҳал этилиши аниқ кўрсатиб ўтилди. Андижонлик ижодкорлар Хоразмни, Сурхон элини ёки Қорақалпоқ юртини кўргиси, у ерда яшаётган дўстлар билан ижодий мулоқотлар қилгиси келади. Юртимиздаги жаннатмонанд сиҳатгоҳларда даволаниб қайтган, Зомин ёки Паркентда қурилаётган ижод уйларида эмин-эркин, яйраб ижод қилишга муяссар бўлган адиб яхши асарлар яратмаслиги мумкинми? Албатта, ёшларни тарбиялаш, уларга адабиёт сирларини беминнат ўргатиш доимо ҳар бир ижодкор учун бурч, масъулият ҳисобланган. Бу улуғ устозларимиздан мерос. Давлатимиз раҳбари яратиб бераётган шароитларда бундай эзгу ишларни амалга ошириш ҳар бир адиб учун чинакам бахт, юксак фахр эмасми!\nВилоятимизда 2005 йилдан буён “Бобур издошлари” адабий тўгараги жамоатчилик асосида фаолият юритади. Тўгаракнинг бағри ҳар бир ёш ҳаваскор учун очиқ. Тўгарак аъзолари Юлдузой Ўрмонова, Саидабону Абдусаломова, Ойдиной Абдумуталибова, Гўзалой Абдуллаева, Илтижо Тоштемирова Зулфия номидаги давлат мукофоти совриндорлари бўлди. Зулфира Нўъмонова, Эъзоза Обиджонова, Дилфуза Қурбонованинг “Биринчи китобим” лойиҳаси асосида Ўзбекистон Ёзувчилар уюшмасининг “Ижод” фонди томонидан илк китоблари чоп этилди. Қатор истеъдодли ёшларимиз олий ўқув юртларини тамомлаб, катта ҳаётга, катта адабиётга қадам қўйди.\nЁшлар ичида бадиий ижодга қизиқадиганлари жуда кўп. Ҳамиша қалб амримиз бўлиб келган севимли машғулотимиз – ёшларимизга ижод сирларини ўргатиб, илк китоблари чоп этилишига ҳисса қўшиш учун тўла имкониятлар яратилмоқда. Китоблар учун маблағ ҳам ҳал этиб берилиши жуда қувончли. Ўзбекистон Миллий университети қошидаги Олий адабиёт курсининг қайта ташкил этилиши ҳам ёшлар учун жуда катта имкониятлар эшигини очиши шубҳасиз.\nМаънавий ҳаётимизни янги босқичга кўтаришда адабиётнинг, санъатнинг аҳамияти катта. Асарларимизда янги руҳ, янги изланиш бўлиши учун халқнинг дарду ташвишлари, орзу-интилишлари билан бирга яшашимиз, ҳамиша халқ билан ҳамнафас бўлишимиз лозим. Улкан бунёдкорлик ишларини, барча соҳада амалга оширилаётган ислоҳотларни, ютуқ ва марраларни бетакрор бадиий бўёқларда акс эттириш айнан биз ижодкорларнинг зиммамиздадир. Бунда зўрма-зўракиликка чек қўйиб, Президентимиз айтганидек, маданий ҳаётимизда воқеа бўладиган замонамиз қаҳрамонлари образини яратиш бугунги кун талабидир.\nПрезидентимиз Шавкат Мирзиёев “Бизнинг ҳавас қилса арзийдиган буюк тарихимиз бор. Ҳавас қилса арзийдиган улуғ аждодларимиз бор. Ҳавас қилса арзийдиган беқиёс бойликларимиз бор. Ва мен ишонаман, насиб этса, ҳавас қилса арзийдиган буюк келажагимиз, буюк адабиётимиз ва санъатимиз ҳам албатта бўлади”, деган фикрни қатъият билан таъкидлади. Буюк марраларга эришиш йўлларини ҳам кўрсатиб берди бизга.\nЯратган ижод аҳлига одамларни ортидан эргаштира олиш қобилияти, руҳиятга, қалбларга таъсир ўтказиш хусусиятини ато этган экан, бундан унумли фойдаланиш, жамиятга шу тарзда наф келтириш ҳам қарз, ҳам фарздир. Ахир халқининг дардию қувончига шерик бўлиш, уларнинг қалбига йўл топиш ва бу йўлда саодатга эришишдан олий мақсад борми инсонга!\nАндижон вилояти бўлими раҳбари.


Сочи Афғонистон, Покистон ва Тожикистон саммитига мезбонлик қилмоқда\n16 октябр 2021, Тошкент вақти: 23:14\nРоссия президенти Дмитрий Медведев бугун Сочида Афғонистон, Покистон ва Тожикистон раҳбарлари Ҳамид Карзай, Осиф Али Зардорий ва Имомали Рахмон билан учрашади.\nТўрт давлат етакчилари минтақадаги вазият, хавфсизлик ва наркотиклар савдосига қарши кураш масалаларини муҳокама этишни режалаштирган.\nПрезидентларнинг, шунингдек сув тошқинларидан жиддий зарар кўрган Покистон аҳолисига ёрдам кўрсатишга чақирувчи қўшма баёнот қабул қилиши кутилмоқда.\nКуннинг биринчи ярмида Афғонистон президенти Ҳамид Карзай билан учрашган Дмитрий Медведев расмий Москва Кобул ҳукуматини қўллаб-қувватлашини таъкидлади.\n- Россия, шак шубҳасиз, Афғонистон ҳукуматининг мамлакатда тинчлик ўрнатиш ҳамда сўнги йиллар давомида юзага келган қйинчиликларни бартараф этиш борасидаги сайи-ҳаракатларини қўллаб қувватлайди. Табийки, биз Афғонистон ҳукуматининг терроризмга қарши олиб бораётган курашини ҳам қўллаб-қувватлаймиз ва бу йўналишда ҳар тарафлама ёрдам беришга тайёрмиз,-деди Дмитрий Медведев.\nСочидаги саммит доирасида давлатлар ўртасида ўзаро савдо алоқаларини мустаҳкамлаш масаласи ҳам кўрилиши кутилмоқда.


Япония Ўзбекистон уранини ўзлаштираркан, айни пайтда Тошкент ва Вашингтон ўртасида кўприкка айланади - Фарғона.Ру ахборот агентлиги\n08:57 msk, 20 Февраль 2019\nЯпония Ўзбекистон уранини ўзлаштираркан, айни пайтда Тошкент ва Вашингтон ўртасида кўприкка айланади\n31.08.2006 13:14 msk\nЯпония ширкатлари Ўзбекистоннинг уран конларидаги қазиш ишларида иштирок этиш юзасидан таклиф олдилар. Япония бош вазири Дзюнъитиро Коидзуми ва Ўзбекистон президенти Ислом Каримов ўртасидаги кечаги музокараларнинг асосий натижаси ана шундай бўлди. Бу ҳақда ва музокараларининг бошқа тафсилотлари ҳақида журналистларга Япония ҳукумати раҳбари ташрифи натижалари юзасидан ўтказилган махсус брифингда сўзлаб бердилар.\nТашриф чоғида бош вазирга ҳамроҳлик қилаётган мансабдор шахс Нориюки Сикокуга кўра, Дзюнъитиро Коидзуми ва Ислом Каримов ўртасидаги музокаралар умумий ҳисобда икки соатдан зиёд давом этган. Унда икки томонлама алоқаларнинг мустаҳкамланиши ҳамда минтақавий ҳамкорлик масалалари муҳокама қилинган. Шу билан бирга икки давлат раҳбарлари халқаро характердаги масалаларни, хусусан, БМТни ислоҳ қилиш ва ундаги муаммолар ҳамда Шимолий Корея ва Эрон билан боғлиқ бўлган масалаларни муҳокама қилганлар.\nЖаноб Сикатунинг айтишича, президент Каримов Япония Ўзбекистонга муттасил равишда кўрсатиб келаётган ёрдам учун бир неча бор ташаккур изҳор қилган.\nИслом Каримов Япония ширкатларининг электроника, машинасозлик ва ахборот технологиялари каби соҳаларда Ўзбекистонга ётқизаётган сармояларини олқиш лаган. У меҳмоннинг эътиборини Ўзбекистондаги уран конларини Япония ширкатлари иштирокида қазиб олиш имкониятига қаратган. Ўз навбатида бош вазир Коидзуми япон ширкатларининг Ўзбекистонга қизиқиш ортиб бораётганини қайд этган ва уран конларини қазиш ҳамқорликнинг истиқболли жабҳаларидан эканини айтган.\nХалқаро муаммоларга келсак, бу ерда Ўзбекистон ва Япония раҳбарлари Эрон ва Шимолий Кореянинг ядровий интилишлари ҳамда БМТни ислоҳ қилиш каби масалаларига тўхталганлар. Муҳокама чоғида Япония бош вазири ва Ўзбекистон президентларининг позициялари деярли тўлалигича мос келиши маълум бўлган.\nБМТ ислоҳоти хусусида гапира туриб Ислом Каримов Ўзбекистоннинг Японияга Хавфсизлик кенгашидаги доимий аъзолик ўрни берилишида Япония позициясида турганига ва бундан буён ҳам ўша позицияда туражагига эътибор қаратган.\nУчрашувда демократия ва инсон ҳуқуқлари масалалари ҳам кўтарилган. Япония бош вазири Ўзбекистоннинг террорчиликка қарши курашдаги ҳатти-ҳаракатларини қадрлашини, аммо демократия тамойиллари дегани бу мамлакат барқарорлиги ва фаровонлигини таъминлаш учун инсон ҳуқуқлари ҳамда бозор ислоҳотларининг таъминланиши эканини айтган. У Иккинчи жаҳон урушидан кейин жаҳон ҳамжамиятига қулоқ тутган ва унга нисбатан мунтазам равишда дўстона сиёсат юргизган Японияни мисол келтирган. Унга кўра, Япония ўша пайтларда Қўшма Штатлар билан жуда илиқ муносабатда бўлган.\nКоидзуми Ўзбекистоннинг демократия ва бозор ислоҳотларини жорий қилиш бўйича интилишларини қўллаб-қувватлашга тайёр эканини билдирган. Унга кўра, Ўзбекистон билан Япония ўртасидаги дўстона муносабатлар Ўзбекистоннинг Қўшма Штатлар ва Европа Иттифоқи билан алоқалари яхшиланишига олиб келади. Ўз навбатида президент Каримов ўз меҳмонини бундан буён демократия ва бозор ислоҳотларини жорий қилиш юзасидан ўз куч-ғайратини аямаслигига ишонтирган.\nЖурналистлар бош вазир БМТнинг Андижон воқеалари юзасидан мустақил текширув олиб бориш талаби ҳақида эслатдими-йўқми ва агар шундай бўлса, бунга президент Каримов нима деб жавоб берди, дея қизиқдилар. Уларга бу масалага бош вазир тўхталмаганини, бироқ у Каримовга демократлаштириш ҳамда инсон ҳуқуқлари ҳимояси таъминланишининг муҳимлиги хусусида гапирганлигини айтилди.\nБош вазир Коидзумининг Ўзбекистонга ташрифининг конкрет натижаларига баҳо берар экан, жаноб Сикоку шу йилнинг кузида Ўзбекистонга Япониядан корчалонликлар доиралари ва давлат секторини тамсил этувчи бир неча делегация келишини маълум қилди. “Умид қиламизки, бу сафарлар янги савдо лойиҳалари ва сармоя лойиҳаларининг пайдо бўлишига олиб келади”, - деди жаноб Сикоку.


Вашингтон-Москва муносабати яхшиланиши учун зарур шартлар очиқланди\n31 октябр 2020, Тошкент вақти: 03:32\nАҚШ давлат котиби ўринбосари Жон Салливан. 3 сентябрь,2019\nАҚШ давлат котиби ўринбосари Жон Салливан Россия билан алоқалар яхшиланиши учун Москва демократик жараёнларга қарши курашишни бас қилиши ҳамда Украинада тинчлик ўрнатилишига ҳисса қўшиши зарурлигини таъкидлади.\nСалливан АҚШнинг Россиядаги элчиси лавозимига номзод этиб кўрсатилган ва у Россия ташқи ишлар вазири Сергей Лавров билан учрашувда бу шартларни тилга олди.\nАҚШ Давлат департаменти матбуот котиби Морган Ортагус Салливан Россия ташқи ишлар вазири билан Японияда бўлиб ўтган “Катта йигирматалик” йиғинида учрашганини билдирди.\nОртагус эълон қилган баёнотга кўра, Салливан ва Лавров кўплаб масала, жумладан, Шимолий Корея ва Суриядаги вазиятни ҳамда терроризмга қарши кураш ва стратегик хавфсизлик масалаларини муҳокама қилган.\nСалливан ўзаро муносабатлар яхшиланиши Москванинг “Минск келишувларига амал қилиши ҳамда демократик жараёнларга путур етказишдан воз кечишига” боғлиқ бўлишини айтган.\nРоссия 2014 йилдан бери Украина шарқида Киев кучларига қарши курашаётган россияпараст айирмачиларни қўллаб келади. Тўқнашувларда бугунга қадар 13 мингдан ошиқ одам ҳалок бўлди.\nФранция ва Германия қўллови билан имзоланган “Минск келишувлари“ деб номланувчи тинчлик музокаралари шарқий Украинадаги тўқнашувлар бутунлай тўхташига олиб келгани йўқ.


Дилявер Ваниев: "2014 йил футболчилик фаолиятимни тугатаман" / CHAMPIONAT.asia\nДилявер Ваниев: "2014 йил футболчилик фаолиятимни тугатаман"\n"Машъал"нинг бир неча йиллик сардори Дилявер Ваниев ҳам кечаги тадбир давомида "CA"га интервью беришга вақт ажратди.\n- Жамоа бу йил биринчи лигада иштирок этди. Олий лигага қайтишга сиз қанчалик ишонгандингиз?\n- Шахсан мен бунга шубҳа қилмагандим. Сабаби олий лига ва биринчи лига ўртасидаги фарқни билардим. Фақат мен олий лигага 6 тур қолганида чиқамиз деб ўйлагандим, якунда эса 4 тур қолганида элита масаласини ижобий ҳал қилдик.\n- 2013 йилги мавсумда кўплаб ўйинларни ўтказиб юбордингиз. Бу нима билан боғлиқ?\n- Биласизми, шу йилга қадар деярли барча ўйинларда иштирок этардим, ҳатто алмаштирилмасдим ҳам. Аммо жорий йилда олган жароҳатим туфайли 10та турни ўтказиб юборишга мажбур бўлдим. Кўпчилик мендан кейинги мавсумда ҳам футбол ўйнайсизми деган саволни бермоқда. Шуни маълум қилишим мумкинки 2014 йил менинг футболчилик фаолиятимдаги охирги мавсум. 2015 йил футбол ўйнамаслигим аниқ. Янги йилда клубда ёрдамчи мураббий бўлишга рухсат берувчи лицензияни оламан. "Машъал"дагилар ҳозир менга мураббийлар ёки клуб тизимидан иш таклиф қилишмоқда. Бу ҳақда кейинги йил ўйлаб кўраман.\n- "Машъал" яна олий лигага қайтди. Клуб олдига қандай вазифалар қўйилмоқда?\n- Мухлислар клубимиздан олдинги даврларни кутмоқда. Лекин реал олиб қарасак совринли ўринлар учун курашадиган ҳолатда эмасмиз. Аммо бу дегани яна олий лигада жон сақлаш учун курашамиз дегани эмас. Ўз майдонимиздаги барча ўйинларда исталган жамоага қарши жанг қиламиз. Менимча жамоамиз мусобақа жадвалининг ўрталарида юришга ҳақли.\n- Айтиб ўтганингиздек келаси мавсум футболчилик фаолиятингиздаги сўнггиси бўлар экан. Айтингчи клуб келажаги бўлган ҳимоячилар ҳақида нима дея оласиз?\n- Тан олиш керакки, йилдан-йилга "Машъал"да рақобат кучайиб бормоқда. Таркибга кириш осон бўлаётгани йўқ. Сўнгги йилларда академиямиздан яхши футболчилар етишиб чиқмоқда. Улар бу йил биринчи лигада яхши ўйин намойиш этди, энди уларнинг ҳақиқий кучини олий лигада кўрамиз.\n- Ҳимоячилар орасида айнан қайсиларни ажратиб кўрсатган бўлардингиз?\n- Шерзод Файзиев бу йил анча ўсишга эришди. Унда кучли ҳимоячи бўлиш учун барча ҳислатлар мавжуд. Фақат ўсишдан тўхтаб қолмаса бўлди. Бундан ташқари Искандар Шойқулов ҳам ўзини кўрсатди.


USENET 2019 олтинчи халқаро digital-конференциясига марҳамат! - Terabayt.Uz\nUSENET 2019 олтинчи халқаро digital-конференциясига марҳамат!\nЖорий йилнинг 16 май куни пойтахтимиздаги International Hotel Tashkent меҳмонхонасида USENET 2019 олтинчи халқаро digital-конференцияси бўлиб ўтади. Буни Ўзбекистон Республикаси Ахборот технологиялари ва коммуникацияларини ривожлантириш вазирлиги маълум қилган.\nЎҚИНГ: Тошкентда III Adweek маркетинг ва реклама ҳафталиги ўтказилади\nМазкур тадбир Ўзбекистон Республикаси Ахборот технологиялари ва коммуникацияларини ривожлантириш вазирлигининг кўмагида ўтказилади. Шаклланган анъанага кўра, бу йил ҳам конференцияда Ўзбекистондан, шунингдек, яқин қўшни мамлакатлар – Қозоғистон ва Россиядан ташриф буюрган маърузачилар иштирок этади. Ўтган йили ушбу анжуманнинг тўлиқ бир кунида 1200 дан зиёд тингловчилар қатнашган эди.\nHeadliner чиқишлар анъанасига кўра, яқин хорижий давлатлардан экспертлар ҳам иштирок этади. Маърузачиларнинг исм-шарифи ва маърузаларнинг аниқ мавзулари кейинчалик конференциянинг расмий сайти – USENET.UZ’да эълон қилинади.\nКонференция Ўзбекистоннинг етакчи медиа-агентлиги – Ledokol Group компанияси томонидан ташкил этилмоқда. USENET 2019 конференциясининг Бош ҳомийси – Beeline Uzbekistan компанияси.\nUSENET – Ўзбекистонда ҳар йили ўтказиладиган ягона интернет-конференция бўлиб, тадбир саҳнаси йигирмадан зиёд маҳаллий ва халқаро экспертларни ўзида жамлайди. Конференция 2011 йилдан буён ўтказиб келинмоқда.\nТингловчи сифатида рўйхатдан ўтиш имкони яқин бир неча ҳафта давомида конференциянинг USENET.UZ расмий сайтида ҳамда расмий Telegram-канали — @usenet2019 манзилида мавжуд бўлади.\nUSENET 2019 янгиликлари билан қуйидаги ижтимоий тармоқларда кузатиб бориш мумкин:\nЎҚИНГ: Инҳа университетида SAP Next-Gen Lab инновацион лабораторияси очилди


Ўзбекистон Республикаси Вазирлар Маҳкамасининг 2019 йил 14 апрелдаги «Ўзбекистон Республикаси Президенти соврини учун тадбиркорлар, фермерлар ва ҳунармандлар ўртасида ўтказиладиган «Ташаббус-2019» кўрик-танловини юқори савияда ташкил этиш тўғрисида»ги 278-Ф-сонли фармойишини вилоятда ижросини таъминлаш бўйича Сирдарё вилоят ҳокимининг 2019 йил 17 апрелдаги фармойиши қабул қилинди.\nЎзбекистон Республикаси Президенти соврини учун тадбиркорлар, фермерлар ва ҳунармандлар ўртасида ўтказиладиган “Ташаббус-2019” кўрик-танловининг вилоят босқичи Сирдарё вилоятининг Гулистон шаҳрида жойлашган Тўра Сулаймон номидаги Амфитеатри биносида бўлиб ўтди.\nКўрик-танловда Ўзбекистон Савдо-Саноат палатаси раиси А.Икрамов, вилоят ҳокими Ғ.Мирзаев, туман ва шаҳарлардан масъуллар, нуронийлар ҳамда мутасадди корхона ва ташкилот раҳбарлари иштирок этишди. Тадбирда вилоят ҳокими Ғ.Мирзаев сўзга чиқиб, бугунги кунда Ҳукуматимиз томонидан тадбиркорларга, фермерлар ва ҳунармандларга берилаётган эътибор, уларга яратилаётган шарт-шароитлар тўғрисида тўхталиб ўтди.\nКўрик-танловда вилоятнинг барча ҳудудларидан ҳамда Фарғона ва Наманган вилоятларидан ташриф буюрган тадбиркорлар, фермерлар ва ҳунармандлар ўзлари ишлаб чиқарган маҳсулотлари билан иштирок этишди.\nШунга кўра, асосий номинациялар бўйича:\nСаноат соҳасида – “Йилнинг энг яхши тадбиркори” номинацияси буйича I ўринни Мирзообод туманида фаолият кўрсатаётган “MIRZOOBOD UNIVERSAL” МЧЖ;\nХизмат кўрсатиш соҳасида – “Йилнинг энг яхши тадбиркори” номинацияси буйича I ўринни Сайхунобод туманида фаолият кўрсатаётган “SAYXUNOBOD PLANET” МЧЖ;\n“Йилнинг энг яхши ёш тадбиркори” номинацияси буйича I ўринни Сайхунобод туманида фаолият юритаётган “SAYXUN MAISHIY SAVDO” МЧЖ;\n“Йилнинг энг яхши фермери” йўналишида I ўринни эса, “MUROD” ФХ;\n“Йилнинг энг яхши ҳунарманди” йўналишида I ўринни ЯТТ Ибодуллаева Салима эгаллаб кўрик-танловнинг республика босқичига йўлланмани қўлга киритишди.\n“Ташаббус-2019” кўрик-танловининг вилоят босқичини янада юқори савияда ўтказиш мақсадида бизнес-форум ва савдо ярмаркалари бўлиб ўтди. Ушбу тадбирда Сирдарё вилояти ва бошқа ҳудудлардан ташриф буюрган ишлаб чиқарувчи тадбиркорлик субъектлари ва таъминотчи корхоналар иштирокида арзонлаштирилган ва қулай нархларда маҳсулотлар ва ускуналар савдо кўргазмаси бўлиб ўтди.\nШунингдек, “Ташаббус-2019” кўрик-танловининг вилоят босқичини янада кўтаринки руҳда ўтказиш мақсадида “Ўзбекистон ошпазлар уюшмаси” томонидан 5 тонналик мега палов тайёрланиб, вилоятдаги кам таъминланган, ижтимоий ҳимояга муҳтож, ногирон аҳоли қатламига тарқатилди ҳамда эстрада юлдузлари ва шоу-бизнес вакиллари иштирокида концерт дастури бўлиб ўтди.\nОнлайн фойдаланувчилар сони: 126


-аксиома - Ўзбекистон республикаси олий ва ўрта махсус таълим вазирлиги жиззах политехника институти\n2.Еркин, қисман эркин ва мутлоқ эрксиз жисмлар.\n3.Бог`ланиш, уларнинг турлари ва бог`ланиш реактсиялари.\nИп, арқон ва тросдан иборат бог`ланиш.\n4) Шарсимон шарнир ва товонлардан иборат бог`ланишлар\n5) Ингичка стерженлардан иборат бог`ланишлар.\n6) Сферасимон силлиқ юзадан иборат бог`ланиш\n4-аксиома. Агар иккита жисм бир бирларига тасир ко`рсатаётган бо`лсалару, улар мувозанат ҳолатда бо`лсалар, уларнинг бир бирларига тасир кучларининг сон қийматлари тенг, ё`налишлари қарама қарши бо`либ, бир то`г`ри чизиқда ётадилар (4-шакл). Бу аксиомани тасир ва акс тасир аксиомаси дейилади, ва қуйидагича ифодаланади.\nЕнди биз шу юқоридаги аксиомаларга асосланиб, янги - янги хулосалар ва гипотезаларни исбот қилишга о`тамиз, масалан қуйидаги қоидани исбот қилайлик\nНатижа. Абсолют қаттиқ жисмнинг бирор нуқтасига қо`йилган ҳар қандай куч векторини о`з тасир чизиг`и бо`йлаб шу жисмнинг иҳтиёрий бошқа бир нуқтасига ко`чириб қо`йсак, жисмнинг ҳолати о`згармайди.\nУшбу қоидани исбот қилиш учун, юқоридаги 1- ва 2-аксиомалардан фойдаланамиз. Фараз қилайлик абсолют қаттиқ жисмнинг А - нуқтасида  куч вектори тасир этсин. Энди шу куч векторини жисмнинг холатини о`згартирмасдан унинг тасир чизиг`и бо`йлаб жойлашган бошқа Б - нуқтага ко`чириш зарур бо`лсин (5-шакл).\nБунинг учун В нуқтага  кучининг тасир чизиг`и бо`йлаб жойлашган, сон қийматлари бо`йича унга тенг бо`лган о`заро мувозанатлашувчи иккита  ва  кучларни қо`ямиз (1.6-шакл). Иккинчи аксиомага асосан бу билан жисмнинг холати о`згармайди.\nЕнди  ва  кучлари ҳам мувозанатлашувчи кучлар бо`лганликлари сабабли, иккинчи аксиомага асосан уларни шу жисмдан олиб ташласак, қаттиқ жисмнинг механик ҳолати о`згармайди.\nЛекин қаттиқ жисмнинг механик холати сақланиб қолган бо`лишига қарамасдан, энди жисмга А нуқтада эмас, балки шу  кучнинг тасир чизиг`ида ётувчи бошқа В нуқтада жойлашган  кучи тасир этмоқда.  кучининг сон қиймати ва ё`налиши  кучи билан бир хил, лекин унинг қо`йилган нуқтаси бошқа.\nБундан қуйидаги хулосани келтириб, чиқарамиз, яни қаттиқ жисмга тасир этувчи ҳарқандай кучни о`з тасир чизиг`и бо`йлаб, бир нуқтадан ихтиёрий бошқа нуқтага ко`чирилганда унинг механик холати о`згармас экан. Бу хоссадан жуда кенг фойдаланилади, шунинг учун ҳам унга алоҳида этибор берилмоқда.\nСтатика қисмида асосан иккита масала эчилади:\nҚаттиқ жисмга тасир этаётган кучлар системасини қо`шиш ва уларни содда ҳолга келтириш;\n2) Қаттиқ жисмга қо`йилган кучлар системасининг мувозанатлик шартини текшириш;\nСтатика масалалари график усулда, геометрик усулда ёки аналитик усулда эчилиши мумкин, лекин ҳозирги кунда компютерлар ёрдамида аналитик усулда эчиш кенг тарқалган, график усул деярли қо`лланилмай кетган.\nАгар берилган қаттиқ жисм унга тасир этаётган кучлар туфайли, фазонинг ихтиёрий томонига ҳаракат қилаолса бундай жисм эркин жисм дейилади. Масалан, темир ё`л вагони фақат шу темир ё`л бо`йлаб ҳаракат қилаолади холос, эгри трубканинг ичида жойлашган шарча фақат шу трубканинг ичи бо`йлаб ҳаракат қиалолади холос, яни уларнинг эркинлиги чегараланган.\nЕркин жисмда бог`ланиш бо`лмайди, шу сабабли у хоҳлаган томонга ҳаракат қилаолади. Шунинг учун шу қаттиқ жисмларнинг эркинликларини чегараловчи бошқа жисмларни бог`ланишлар дейилади.\nАгар жисм о`зининг эркинлигини чегараловчи бошқа жисмга, яни бог`ланишга нисбатан бирор куч билан тасир этса, о`з о`рнида бог`ланиш ҳисобланган бошқа жисм ҳам унга акс тасир ко`рсатади, шу акс тасир кучини бог`ланиш реактсияси дейилади. Яни бог`ланиш реактсияси ҳам куч вектори бо`либ, ушбу куч фақат акс тасир сифатидагина мавжуд бо`лади, агар жисм бог`ланишга куч тасир этмаса, яни бог`ланиш олиб ташланса унинг реактсияси ҳам нолга тенг бо`лади.\nЮқоридагиларга асосан кучларни энди икки гуруҳга ажратамиз, бог`ланишлар борми ё`қлигидан қатий назар жисмга тасир этувчи кучларни актив кучлар дейилади, масалан, ог`ирлик кучи, бог`ланишларнинг жисмга ко`рсатадиган акс тасир кучларини реактсия кучлари дейилади.\nБог`ланишларнинг турлари жуда ко`п, шунга ко`ра уларнинг реактсиялари ҳам турлича бо`лади, реактсияларининг сон қийматларини ҳар бир масаладаги тасир этаётган кучлар системасига бог`лиқ равишда аниқланади, лекин шу бог`ланишларнинг реактсия кучлари векторларининг ё`налишлари ҳар доим бир хил бо`лади.\nШунинг учун бог`ланишларнинг реактсия кучларини ё`налишларини қандай қилиб аниқлашни ко`риб о`тайлик.\n1) Силлиқ ясси юзадан иборат бог`ланиш (1.7 б- шакл).\nСиллиқ ясси юзали бог`ланиш деб, шундай юзага айтиладики унинг устида турган, ёки унга суяниб турган жисмга ҳечқандай ишқалиш кучи тасир этмайди. Шу сабабли бундай текисликдан иборат бог`ланишларнинг реактсиялари ҳардоим, шу текисликка нормал (перпендикуляр) ҳолда ё`налган бо`лади.\n3) Тсилиндрсимон шарнирли (подшипникли) бог`ланиш (1.9 а- шакл).\nБундай бог`ланишларнинг реактсия кучлари иккита ташкил этувчилардан иборат бо`либ, улар шарнир о`қига перпендикуяр текисликда ётувчи ихтиёрий иккита о`заро перпендикуляр о`қлар бо`йлаб ё`наладилар, амалда доимо Ох ва Оу о`қлари бо`йлаб ё`налтирилади.\n4) Шарсимон шарнир ва товонлардан иборат бог`ланишлар (1.9 б, в- шакл).\nБундай бог`ланишлар билан бог`ланган жисмларга учта ташкил этувчидан иборат реактсия кучи тасир этади, ва улар шарсимон шарнирнинг марказидан о`тувчи о`заро перпендикуляр бо`лган учта о`қлар бо`йлаб ё`наладилар. амалда реактсия кучининг ташкил этувчилари қоидага ко`ра Ох, Оу, Оз о`қлар бо`йлаб ё`налтирилади.\nБундай бог`ланишлар жисмга фақат шу стерженинг о`қи бо`йлаб ё`налган  қаршилик кучи ко`рсатаоладилар холос, шунга ко`ра уларнинг реактсия кучлари фақат стерженлар о`қи бо`йлаб ё`налтирилади.\n6) Сферасимон силлиқ юзадан иборат бог`ланиш (1.7 а- шакл).\nБундай бог`ланишлар жимсларга фақат нормал ё`налишдаги реактсия кучи (қаршилик кучи) ко`рсатаоладилар холос, шунга ко`ра жисм билан сферик юза туташган нуқтадан уринма о`қ о`тказилади ва реактсия кучини шу нуқтадан бошлаб уринма о`ққа перпенлдикуляр (нормал) равишда ё`налтирилади.\nУмуман бог`ланишларнинг яна бошқа турлари ҳам учрашлари мумкин, лекин ишчи дастуримизга ко`ра фақат шу бог`ланишлар билангана амалий машг`улотлар о`тказиш режалаштирилган холос.


Вақтга ҳайкал қўйган адиб – Сурхон тонги\nБош саҳифа / Маданият / Вақтга ҳайкал қўйган адиб\nМай 29, 2018\tМаданият Изоҳ қолдириш 811 Кўрилди\nАтоқли қирғиз ёзувчиси, донишманд адиб Чингиз Айтматовнинг ўқувчилари ҳар бир ўзбек хонадонида бор.\nВақт ўтган сайин мулоҳазага чорловчи ҳаёт воқеалари, инсон ва табиат ўртасидаги муносабатлар, муҳаббат ва ўзликни англаш муаммолари ижодкорни, унинг маҳоратини бутун бўй-басти билан намоён этади. Умрининг сўнггида ёзганлари билан эса инсониятни ижтимоий ва маънавий таназзулдан огоҳ этиб, тўғри йўл танлашга чорлайди адиб. Айтматов асарларининг севимли бўлишининг бош омили, унинг мутлақо халқчиллиги, инсон ва халқ қисматига дахлдорлиги, энг асосийси, руҳиятимизга яқинлигидадир.\nТуркий халқларнинг қадимий афсоналари ва эртакларида сақланиб қолган “олтин сюжет” Чингиз Айтматов асарлари учун бадиий асос вазифасини ўтайди. Миллий ўзликни англашга ундаб, мудом инсонийликка чорлагувчи “Асрга татигулик кун” романидаги воқеалар айнан ана шундай ривож топган. Асар ичида асар яратишни ўз услубига айлантирган ёзувчи ушбу романида ҳам инсон руҳиятининг моҳир мусаввири эканлигини исботлайди. Асар оддий одамлар ҳаётида, бир кун ичида бўлиб ўтган воқеаларга асосланади. Отасининг дафн маросимига хотини ва фарзанд- ларини олиб келмаган, буни оддий ҳол деб биладиган Собитжон каби “манқурт” фарзанднинг асл қиёфасини очиб беради. Сариўзак даштларида рўй берган мудҳиш фожеа, Найман онанинг қотилига айланган манқурт ўғил — Жўломон ҳикояси билан бир нуқтада кесишади. Собиқ шўролар замонида ёзилиб, ўқувчиларига аждодларини унутган элнинг тақдири қандай якун топмоғини англатган асар халқларни истиқлолга, мустақилликка ҳам чорлаб турди. Ёзувчининг буюк маҳоратига дунё яна лол қолган эди. Мустақилликка эришган Марказий Осиё халқлари, хусусан, Ўзбекистонда адибнинг шу йўлдаги хизматлари алоҳида эътироф этилиб, бугун ҳам унга эҳтиром кўрсатилмоқда.\nОлдинги Талабалар баҳси\nКейинги Болаларнинг севимли маскани


ЎЗБЕКИСТОН РЕСПУБЛИКАСИ ОЛИЙ СУДИ“МАШИНАФУРУШ” ФИРИБГАР from\nМамлакатимизда аҳолининг реал даромадлари йилдан-йилга кўпайиб, моддий фаровонлиги ортиб бормоқда. Буни кўплаб хонадонларда бир эмас, бир неча автомашиналарга эга бўлаётганидан ҳам билса бўлади.\nАйни пайтда ҳамюртларимиз орасида ўз шахсий автомашинасини сотиш ёки янгисига алмаштириш тараддудида юрганлари ҳам кўп. Аммо, эҳтиёт бўлинг, йўқса фирибгарнинг тузоғига илиниб, пулингиздан ё машинангиздан айрилиб қолишингиз ҳеч гап эмас.\nАфсуски, жамиятимизда фирибгарлик, яъни алдаш ва ишончни суиистеъмол қилиш йўли билан ўзгаларнинг кўп миқдордаги мол-мулкини талон-торож қилишга уринаётганлар учраб турибди. Бағдод туманида 1980 йилда туғилган Д. Давлатов (исм-фамилиялар ўзгартирилган) ана шундайлардан чиқиб қолди.\nИшламай, осонгина мўмай даромад орттириш илинжида юрган Дониёр ўтган йилнинг май ойида Қўқон шаҳрида яшовчи таниши А. Ҳасановни машина бозорида учратиб қолади. Ана шунда таниши “Ласетти” автомашинаси борлиги, уни сотмоқчи бўлаётганини айтади. У фурсатни бой бермаслик ниятида кечга яқин Анварникига келади ва машинани кўрарда-кўрмай, дарров савдолашишга киришиб кетади. Ниҳоят савдо пишади: 9 200 АҚШ доллари! Дониёр машинани сотиб олишга қуюқ ваъда беради.\nАммо бу ваъдалар ёлғон эди. Тўғри, у ишончга кириш учун аввалдан\n4 000 АҚШ долларини беради. Қолган 5 200 АҚШ долларини эса кейинчалик − ойма ой бўлиб беришга кўндиради. Кейин эса турли баҳоналар билан бу пулларни бермайди. Аксинча уловни тумандоши Жалол Исломовга\n7 500 АҚШ долларига сотиб юборади. Ҳужжатларни эса қисқа вақт ичида унинг номига расмийлаштириб беришни ваъда қилади. Шу тариқа Жалол Исломовнинг ҳам пулларини алдаш йўли билан талон-торож қилади.\nХалқимизда бузоқнинг югургани сомонхонагача деган гап бор. Айбланувчи Дониёр Давлатовнинг юқоридаги қинғир ишлари фош бўлди ва жиноят ишлари бўйича Қўқон шаҳар судида кўриб чиқилиб, унга қилмишига яраша қонуний жазо тайинланди.\n2019 йил 14 ноябрь)


Ўзбек йигитлари бугун жиддий рақибга қарши қаҳрамонлик кўрсатиши лозим!\n15 июнь, 05:05\nБугун 23 ёшгача бўлган футболчилар ўртасидаги Осиё Кубогида ярим финал учрашувлари бошланади.\nДастлаб, 18:00 да старт оладиган баҳсда Саудия Арабистони ҳамда Австралия олимпия терма жамоалари ўзаро баҳс олиб боради. Беллашув "Пахтакор" стадионида ўтказилади.\nШунингдек, иккинчи ярим финалчи номи Ўзбекистон - Япония ўйини орқали аниқланади. Биз учун ўта муҳим баҳсга "Бунёдкор" аренаси мезбонлик қилади. Ушбу қарама-қаршилик 21:00 да бошланиши режалаштирилган.\nАввалроқ, ўзбекистонлик мухлислар "кунчиқар юрт вакиллари"га қарши учрашувда футболчиларимизга ёрдам бера олмаслиги ҳақида расмий хабар берилди. Шу сабаб Темур Кападзе шогирдларидан том маънода қаҳрамонлик кутиб қоламиз!\nБу оддий футбол уйини ута сухим хам эмас , кахрамонлик хам эмас факат уз профессионал футболимизни уйнасак булди .Япония факат ютиш учун шаклланган , менталитети шунака эмиш бугун кузлар мошдек очиладиган Кун 3 тагача туп утказади кубок бизники.


ТОҒЛИК ЁШЛАР ҒУЗОРДА НИМА ИШЛАР БИЛАН БАНД?\nЁдимда, вилоят ҳокими жорий йилнинг 7-8 февраль кунлари Шаҳрисабз туманининг тоғли Сарчашма қишлоғи ёшлари билан учрашувда ишсиз ёшларнинг мавсумий бандлигини таъминлаш, уларни томорқалардан мақсадли фойдаланишга, қўшимча даромад топишга йўналтириш мақсадида бошқа туманлардан ер ажратиб бериш ҳақида ваъда берган эди. Орадан кўп ўтмай, улар учун Ғузор тумани ҳудудидаги лалми майдондан 100 гектар ер ажратилди, сарчашмалик ёшлар келиб вақтинчалик яшаши, ишлаши учун зарур шарт-шароитларни яратиш, лалми майдонга икки чақирим узоқликдаги каналдан махсус насослар ёрдамида сув олиб келишга киришилди.\n- Энг аввало, ёшларнинг бу ерда яшаши учун барча шарт-шароитларни яратиб беришга ҳаракат қилаяпмиз, - дейди Ғузор тумани ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари Эрмат Тиллаев. - 100 ўринга мўлжаллаб "Ёшлар палаткаси" бунёд этганмиз. Шунингдек, замонавий типдаги ювиниш, овқатланиш бинолари қурилиши якунланмоқда. Ҳудуд чиройли кўринишга эга темир панжаралар ёрдамида ҳовли девор кўринишида ўраб олинди. Эндиликда ёшларнинг ишдан бўш вақтларини мазмунли ўтказиши учун мини стадион ҳам барпо этилади. Атроф ободонлаштирилиб, манзарали дарахтлар экилмоқда.\nАҳамиятли жиҳати, олис тоғли ҳудуддан шу ерга келиб ишлаётган бир неча ёшлар билан суҳбатлашиб билдикки, уларнинг мақсади ҳам жиддий, ҳавойи вақт совуриш учун келишмаган Ғузорга.\n- Дастлаб бу ерга деҳқончилик қилиш учун 33 нафар ёш келган бўлсак, ҳозир 35 киши бўлдик, - дейди Муҳаммадсаид Тилаков. - Тоғли ҳудудда яшаганимиз учун бизда ёз жуда қисқа бўлади. Саноқли экинларнигина экиб, ҳосил олиш имконияти бор. Шу боис кўпчилик асосан боғдорчилик билан шуғулланади. Вилоят ҳокимлиги ташаббуси билан қишлоғимиз ёшлари учун бу ердан ер ажратилишини эса катта имконият сифатида қабул қилдик. Мисол учун, ўзим 2016 йилда Низомий номидаги Тошкент давлат педагогика университетини тамомлаганман. Олий маълумотли физика ўқитувчисиман. Қишлоқда ҳам ишласам бўларди, аммо мактабимизда ҳар бир фан бўйича бир нечтадан мутахассислар бор. Шундай бўлгач, дарс оз, натижада маош ҳам кам бўлади. Мен эса кучим, имконим бор пайтда кўпроқ ишлаб, яхшироқ даромад олиш, оиланинг кам-кўстини тўғрилаш ҳаракатидаман.\nСуҳбатдошимнинг таъкидлашича, у ва тенгдошларига ҳудуддан 1 гектардан ер, шунингдек, ўз эҳтиёжларига мос озиқ-овқат экинларини экиш учун дала четидан алоҳида майдон ажратиб берилган.\n- Томорқа сифатида ажратилган майдонга помидор, бодринг ва тарвуз экдим, - дейди у. - Бу оиламни ушбу турдаги озиқ-овқат маҳсулотлари билан тўлиқ таъминлаш имконини беради. Қолаверса, истеъмолдан ортганини бозорга чиқарамиз. Бир гектарлик асосий майдонга эса экспортбоп қизил ловия экканман. Айни пайтда экин бирдек униб чиқди, яқинда суғоришни бошлаймиз. Ловиянинг ҳосилини йиғиб олгач эса иккинчи экин сифатида кўкат экишни мўлжаллаб турибман.\nЯна бир эътиборга молик томони, ушбу ёшларга Бандликка кўмаклашиш давлат жамғармаси маблағлари ҳисобидан ҳар ой 750 минг сўмдан меҳнат ҳақи тўланмоқда. Шунингдек, ерни шудгорлаш, экиш, уруғлик ва бошқа агротехник тадбирлар билан боғлиқ харажатлар ҳам буюртмачи томонидан қопланади. Ёшлардан талаб этиладигани фақат меҳнат қилиш ва яхши ҳосил олиш.\n- Ёшларни иш билан таъминлаш мақсадида ажратилган ер майдони янги ташкил этилган "Тараққиёт, таъминот - 2020" кооперативига бириктириб берилган бўлиб, барча ташкилий масалалар субъект раҳбари томонидан ҳал этилади, барча дастлабки харажатлар ҳам кооператив томонидан қопланади, - дейди туман ҳокимлигидан ҳудудга доимий вакил этиб тайинланган Фурқат Сафаров. - Бунинг учун тадбиркорга бир қатор имтиёз ва субсидиялар берилмоқда. Ҳосилни ҳам кооперативнинг ўзи сотиб олади ва ишчилар билан харажатларни чегириб қолган ҳолда алоҳида ҳисоб-китоб қилинади. Яхши ишлаб, яхши ҳосил олиш ва кўпроқ даромад кўриш имконияти барчада бор.\nАйни вақтда Ғузорда 35 гектар ер ёшларга бўлиб берилган бўлса, шу ҳудуднинг ўзида яна 65 гектар тайёр ер мавжуд ва ён-атрофидаги лалми ерларни ўзлаштириш орқали уни янада кенгайтириб боравериш мумкин. Қолаверса, бундай ерлар вилоятимизнинг деярли барча ҳудудларида бор. Фақат уларни ишсиз ёшларга тўғри тақсимлаб бериш, унинг шу жойдан даромад олиши учун имкониятларни яратиш лозим. Қачонки, ёшлар етиштирган ҳосилни яхши нархда сотса, арзирлик даромад кўрса, бу ташаббус янада қанот ёйиб, уларнинг сафи кенгайиб бораверади.


Ўзбекистонга январь ойи қанча трансчегаравий пул кириб келгани маълум бўлди – Kommers.uz\nИқтисодиёт\t16:46 | 17.2.22\nЎзбекистонга январь ойи қанча трансчегаравий пул кириб келгани маълум бўлди\nМамлакатдан январь ойи қарийб 130 миллион доллар пул чиқиб кетган.\nЎзбекистонга 2022 йилнинг январь ойида 506,1 миллион доллар миқдорида трансчегаравий пул ўтказмалари амалга оширилди. Бу 2021 йилнинг мос даврига нисбатан 18 фоизга (79 миллион доллар) кўпдир. Бу ҳақда Марказий Банк матбуот хизмати хабар берди.\nҚайд этилишича, январь ойида Ўзбекистондан чет элга юборилган трансчегаравий пул ўтказмалари миқдори 127,6 миллион долларга етган. Бу 2021 йилнинг мос даврига нисбатан 27 миллион доллар ёки 26 фоизга ортиқдир.\nАввалроқ тижорат банклари январь ойи қанча валюта сотгани хабар қилинганди.


Кутубхона бўлими мудири\nКаъбаи муаззамага “каъбапўш” ёпишнинг жорий бўлиши\nКаъбани ёпинчиқ билан ўраш тарихи Расулуллоҳ саллаллоҳу алайҳи васалламнинг энг катта боболари Аднон ибн Иддга бориб тақалади. У киши Каъбани ёпинчиқ билан ўраган кишиларнинг бири эканлиги ривоятларда келган. Баъзи маълумотларга кўра, Яман подшоси (Табаъ ал-Ҳумайрий) биринчи бўлиб жоҳилият даврида Маккани зиёрат қилгандан сўнг Каъбага ёпинчиқ ёпган ва биринчи бўлиб Каъбага эшик ва калит ясатган шахс ҳисобланади.\nЖоҳилият даврида Яман подшосидан кейин яна кўпчилик Каъбани ёпинчиқ билан ўраган. Ваниҳоят, бу иш Расулуллоҳ соллаллоҳу алайҳи васалламнинг тўртинчи боболари Қусай ибн Килобнинг қўлига ўтган. Қусай ўз қавмининг қабилаларини бир жойга йиғиб, бу ишда ҳар бир қабила имкониятига яраша ҳамкорлик қилишга чақирди ва шу тариқа барча ишларни тартибга солди.\nШундан кейин Абу Робиъа Абдуллоҳ ибн Амр Ал-Махзумий деган бадавлат савдогар Қурайшга: Каъбани бир йил сизлар ўранглар, бир йил мен ўрайман, деб маслаҳат солди, Қурайш бунга рози бўлди. Иш шу тарзда то Абу Робиъа вафот этгунча давом этди. Кейин, бу ишни Қурайш ўз қўлига олди.\nКаъбаи муаззамани Каъбапўш билан ёпиш Байтуллоҳни улуғлаш ва эъзозлашнинг муҳим кўринишларидан бири ҳисобланади. Ислом тарихи бир жиҳатдан Каъбаи мушаррафани Каъбапўш билан ёпиш, уни тайёрлаш иши билан боғлиқдир. Чунки бу ишда ислом оламининг энг катта мутахассислари моҳир бўлиб, улар бу улуғ шарафга етишиш учун ўзаро мусобақалашганлар.\nКаъбани ёпинчиқ билан ўралишининг ҳикмати, бу исломий шиорлардан бири эканлигидир. Зеро, бу ишни амалга ошириш Расулуллоҳ саллаллоҳу алайҳи васаллам, у зотдан сўнг саҳобаи киромлар қилган ишни давом эттириш демакдир. Дарҳақиқат, Макка фатҳ этилгандан кейин, Расулуллоҳ саллаллоҳу алайҳи васаллам видолашув ҳажида Каъбанинг устига Яманий мато ёпганлар, унинг сарф-харажатлари мусулмонларнинг байтул молидан бўлган.\nРасулуллоҳ саллаллоҳу алайҳи васалламдан кейин Хулафои рошидинлар даврида Абу Бакр ва Умар разияллоҳу анҳумо Каъбага Қибтий ва Яманий матодан Каъбапўш ёпганлари ривоят қилинган. Сўнг Усмон ибн Аффон разияллоҳу анҳу иккита матони устма-уст қилиб ўраганлар. Бу амал исломдаги ўзига хос иш бўлган.\nКейинчалик Каъбапўшга оятларни ёзиш пайдо бўлди. Умавийлар давлати даврида Каъбага йилда икки марта Каъбапўш ёпиш одатга айланди. Биттаси Ашуро кунида, иккинчи марта Ийдул фитр байрамига тайёргарлик сифатида Рамазон ойининг охирида.\nАббосий халифалари Каъбага ёпинчиқ ёпиш ишига жуда катта эътибор бериб мато тўқиш, бўяш, ранг танлаш, бичимини ўзгартириш каби безаш ишларига алоҳида эътибор қаратди. Бу борада Миср давлатининг Танийс, Туна ва Шато минтақаси аҳолиси мутахассис бўлиб етишди. Халифа Маъмун ўз даврида Каъбаи мушаррафага йилда уч маротаба Каъбапўш ёпди.\nАббосийлар давридан бошлаб Каъбапўшга оятлар ёзиш пайдо бўлди. Халифалар Каъбапўшга ўз исмлари билан бирга, Каъбапўшнинг тўқилган жойи ва санасини қўшиб ёзишга одатландилар.\n1927 йилда Саудия арабистони подшоҳи Абдулазиз Масжидул ҳарамга яқин бўлган Ажёд минтақасида Каъбаи муаззама устига ёпиладиган Каъбапўш ишлаб чиқарадиган корхона барпо этишга фармон берди. Ушбу корхонада Каъбапўш асосан қўл меҳнати орқали тўқилар эди. 1963 йилда Жарвал маҳалласида замонавий ускуналар ёрдамида Каъбапўш тўқиладиган корхона барпо қилинди ва 1965 йилда замонавий ускуналар ёрдамида биринчи Каъбапўш тайёрланди.\n1972 йилда подшоҳ Файсал томонидан Каъбапўш тўқиладиган корхонани “Уммул жавд” минтақасига кўчириш юзасидан фармон чиқарилди. 1976 йилда ушбу янги корхонада Каъбапўшни мукаммаллашган тарзда қисмларга бўлган ҳолда тайёрлаш ишлари бошланди.\n1995 йилда Уммул жавд минтақасидаги Каъбапўш корхонасини назорат қилиш Ҳаж ва Вақфлар вазирлигидан Масжидул ҳарам ва Масжидун набавий ишларининг умумий бошқаруви раёсатига ўтказилди.\nИкки Ҳарам Ходими подшоҳ Салмон ибн Абдулазиз Оли Сауднинг ушбу ишга нисбатан эътибори кучли бўлганлигидан, уни янада ривожлантириш ва энг юқори даражага олиб чиқиш мақсадида 2016 йилда Каъбапўш корхонасини “Подшоҳ Абдулазиз номидаги Каъбабўш тайёрлаш мажмуаси” деб номланишига буйруқ берди.\nКаъбапўш - ипакдан тўқилган қора рангли мато бўлиб, унга Қуръон оятлари олтин суви билан нақш қилиб ёзилган бўлади. У Каъбанинг устига ёпиб қўйилади ва бу ёпинчиқ йилда бир марта, Арафа кунининг тонгида алмаштирилади. Зулҳижжа ойининг тўққизинчи куни бомдод намозидан кейин Каъбаи мушаррафанинг ёпинчиғини алмаштириш маросими бўлиб ўтади. Каъбапўшни алмаштириш амалиёти 160 нафар шу соҳанинг мутахассисларидан иборат ишчи, хизматчилар томонидан амалга оширилади. Бу маросим одатга кўра ҳар йили шу кунда Масжидул ҳаром ва Масжидун набавий ишларининг умумий бошқарув раёсати бошчилигида ўтказилади.\n“Асма ул-ҳусна” мусобақаси имконияти чекланган юртдошларимиз орасида муваффақиятли ўтди\nЎзбекистон мусулмонлари идораси ва “Вақф” фонди пойтахтимиздаги “Шайх Муҳаммад Содиқ Муҳаммад Юсуф” мажмуасида гапириш ва эшитиш имконияти чекланган юртдошларимиз ўртасида “Асмаул ҳусна” (Аллоҳнинг гўзал исмлари) ни айтиш бўйича мусобоқасини ўтказди.\nТадбирда Ўзбекистон мусулмонлари идораси раиси ўринбосари Иброҳимжон домла Иномов, “Вақф” хайрия жамоат фонди раҳбари Яҳё домла Абдураҳмонов, “Шайх Муҳаммад Содиқ Муҳаммад Юсуф” жоме масжиди имом ноиби Ҳасанхон қори Яҳё Абдулмажид, Хайруллоҳ ҳожи Акромов, Диний идора ходимаси Мунира Абубакирова, Тошкент шаҳар ҳокимияти вакиласи Дилбар Аҳмедова ва Тошкент шаҳар бош отинойиси Зулайҳо Соатовалар қатнашди.\nАнъанага мувофиқ анжуман Қуръони карим тиловати ва хайрли дуолар билан бошланди. Дастлаб эркаклар, сўнг аёл-қизлар ўртасида саралаш мусобақаси бўлиб ўтди. Уларнинг чиқишларини жамоатчилик вакилларидан иборат ҳакамлар ҳайъати баҳолаб борди.\nЭркаклар мусобақаси якуний натижаси қуйидагича бўлди:\n1-ўрин: Носиржон Комилов;\n2-ўрин: Мирзоҳид Комилов;\n3-ўрин: Ўткирбекка Каримовга насиб этди.\nАёл-қизлар ўртасидаги баҳсларда эса бундай натижа қайд этилди:\n1-ўрин Раъно Унбаева;\n2-ўрин Наргиза Шерматова;\n3-ўрин Дилдора Тоирова соҳибалари бўлишди.\nҒолиб, совриндор ва иштирокчиларга “Вақф” хайрия жамоат фондининг қимматбаҳо мукофотлари, эсдалик совғалари топширилди.\nМусобақа давомида имконияти чекланган юртдошларимизнинг “Асмаул ҳусна” (Аллоҳнинг гўзал исмлари)ни бир-биридан гўзал тарзда ёддан чиройли айтишлари, улар ижросидаги гўзал саловат ва нашидлар иштирокчиларни қувонтирди, қалбларини тўлқинлантирди.\nАллоҳ таоло ушбу юртдошларимизнинг иймону ихлосини зиёда қилсин, қилаётган амалларига ажрларни янада кўпайтириб берсин, барчамизни сиҳат-саломатликнинг қадрига етиб, ибодату яхшиликларда бардавом бўлишимизни насиб айласин!\nЭслатиб ўтамиз, бир неча кун олдин Самарқанд вилояти Ургут туманидаги “Ургут” марказий жоме масжиди очилгани ҳақида хабар берган эдик.\nАллоҳ таоло янги масжидни халқимизга муборак қилсин, унинг қурилишига ҳисса қўшган юртдошлармизни икки дунёда азиз ва мукаррам айласин!\nСтраница 5 из 1665


Катта фиқҳ энциклопедияси: Кувайтда амалга оширилган Фиқҳий энциклопедия лойиҳасининг босқичлари | Azon.uz - Ахборот-таҳлилий портал\nКатта фиқҳ энциклопедияси: Кувайтда амалга оширилган Фиқҳий энциклопедия лойиҳасининг босқичлари\n732 22:00 13.10.2021\nБиринчи. Лойиҳанинг илк даври\n50 – Фиқҳий энциклопедия лойиҳасининг биринчи даври беш йил давом этди. Бунда лойиҳалаш ва Ибн Қудоманинг “Муғний”сига фиқҳий луғат тайёрлаш ишлари амалга оширилди. Ҳажми ва тури фарқланадиган элликка яқин баҳс ёзилди. Мулоҳазаларни ўрганиш учун улардан учтаси нашр этилди. Бу давр 1971 йил охирларида ниҳоясига етди. Кейин ишда сусткашлик рўй бериб, 1975 йилгача айрим тайёргарлик ишлари, кучларни бирлаштириш учун баъзи мутахассислар билан боғланиш ва лойиҳа ишларини давом эттириш учун исломий кучларнинг бошини бириктириш билангина машғул бўлинди. Бу амални қайта бошлаш учун мукаммал йўлга тушиб олиш мақсадида, таклифлар ва изланишларни йиғиш билан узлуксиз икки йил ўтди. Чунки ичкарида ҳам, ташқарида ҳам бу иш рўёбга чиқиши учун йўлда Ислом фиқҳи давом этишга чақириқлар бўлаётганди. Шунинг учун лойиҳа ҳақида, унда босилган қадамлар, муваффақият ва эҳтиёжлари ҳақида муфассал ҳисобот тайёрланди. Шундан сўнг уни қайта бошлаш ҳақида қарор қабул қилинди. Бу қарор бир қанча вазифаларни амалга оширишни тақозо қиларди. Улардан энг муҳимлари қуйидагилардир:\nа) ўзининг таклифларини берган, ҳамкорлик ва биргаликда ишлаш имкониятларини изҳор қилган фиқҳ, исломий ишлар билан шуғулланувчи илмий томонлар билан қайтадан боғланиш. Буни илмий кучларни ўзлари мансуб ишларга сафарбар этиш мақсадида қилинади;\nб) олдинги баҳслар ичидан қолган тўққиз намунани танлаб олиб, биринчи босқичда нашр қилинган уч намунада бўлгани каби тайёргарлик босқичи сифатида нашр қилиш. Шунда янада кўпроқ таклифлар қабул қилинади ва лойиҳа қайта бошланганини амалда кўрсатган бўлинади. Иккинчи. Лойиҳанинг ҳозирги босқичи\n51 – Энциклопедиянинг янги режалаштириш босқичи Фиқҳ энциклопедияси учун умумий ҳайъат ташкил этиш билан бошланди. Ҳайъатга Вақф ва Исломий ишлар вазири бошчилик қилиб, вазирлик идоралари раҳбарларидан саккиз киши, фиқҳ илми мутахассисларидан ва Қозилик соҳасидаги тажрибали кишилардан айримлари аъзо бўлиб киришди. 1977 йил 1 мартидан бошлаб Ҳайъатнинг йиғилишлари доимий тус олди. Уларда олдинги даврда амалга оширилган ишларни тўғирлаш, улардан янги давр ишларида истифода этиш ва берилган қарорлар, тавсиялар ва вазифаларни амалга ошириш масалалари кўрилди.\nҲайъат амалга оширган муҳим ишлар\nа) ёзишнинг тузатилган режасини ва энциклопедик ишларнинг сифат ва мувофиқлашуви учун бошқа режаларни ишлаб чиқиш;\nб) олдинги давр манбаларидан тузатилган режага мувофиқ тўғирлаган ҳолда фойдаланиш. Умумий ҳайъат тайёргарлик ўлароқ олдин нашр этилган ўн икки намуна билан кифояланишни маъқул кўрди. Чунки улар ўз вазифасини аъло даражада бажарганди. Қолаверса, тўлиқ иш учун вақт қолиши ва янги вазифага бор кучни сарфлаш керак эди. Фикр ва мулоҳазаларни қабул қилиш ўрнига катта илмий изланишлардан иборат ташқи муҳокамалар йўлга қўйилди. Илмий маълумотларни тасдиқлаш ва муштарак ҳамкорлик майдонини кенгайтириш учун бунда ислом оламининг мутахассис фақиҳлари иш олиб боришди. Бундан ташқари, изланишларни текшириш, тузатиш ва мувофиқлаштириш билан илмий тизим шуғулланиб турди.\nЭнциклопедия таркиби: Энциклопедия мавзуси\n52 – Бу фиқҳий энциклопедия ўн учинчи ҳижрий асргача бўлган ислом фиқҳи меросининг замонавий шаклини ўз ичига олади. Бунда ёзиш услубининг бирлашган режасига риоя этилади. Яна унда фиқҳга алоқаси бор, унинг табиати тақозо қиладиган ва режага мувофиқ энциклопедиянинг ўзидан ажратиб ёзиладиган қисмлари ҳам бор. Шу билан бирга агар зарур ўринларда диққат қилинмаса ва энциклопедиядаги мавзуларга аралашиб кетишидан қўрқилмаса, ўша қисмлар унинг умумий қамровига киришга ярайди. Шунинг учун ҳам мавсуа истилоҳларининг орасида зарурий гапларни қисқа берилгандан кейин бу қисмлар учун илова шаклини танланди. Бу ерда илова номи ишлатилиши гарчи асосий энциклопедия таркиби камолга етмасдан туриб, уларнинг айримларини вақти келганда пайдо бўлишдан маън қилмайди. Шунингдек, яна фиқҳнинг энциклопедияга тааллуқли бўлмаган бошқа қисмлари мавжуд бўлиб, уларни манбалар ёки махсус китоблардан изланади. Бунга мазҳаб эгаларининг иборалари, муфтийлик расм-русумлари (фатво ва таржиҳ усуллари), ижмоълар, фиқҳий жумбоқлар, ҳийлалар, шартлар (далолатнома ва ҳужжатлар) ва бошқалар мисол бўлади. Энциклопедияга нималар кирмаган? Энциклопедия, хусусан, мазҳаблараро муноқашалар, шахсий таржиҳлар ва меъёрга солишларни ўз ичига олмайди. Гарчи аввалги икки хил фиқҳий манбаларда зикр қилинса-да, кейингисини айрим янги фиқҳий китобларда учратиш мумкин. Улар энциклопедияга қуйидаги сабаблар билан киритилмаган:\n53 – Улар хоҳ вазъий, хоҳ шаръий бўлсин, фарқи йўқ. Вазъийсига келсак, уларни исломий фиқҳ деб эътибор қилинмайди. Шаръийси, кўпинча янги ижтиҳодга ёки замонавий тахрижотларга таянгани учун у бу ҳолатда асосий энциклопедиянинг вақтий доирасидан ташқаридаги манба бўлиб қолади. Бундан ташқари, меъёрлар ислом мамлакатларига қараб фарқланади ва олдинги кўриниши аҳамиятини йўқотар даражада кўп ўзгартиришларга учрайди. Бу айтганларимиз айрим қонунларга тегишли, машҳур истилоҳларга тегишли эмас. Чунки уларни баён қилиш фуқаҳолар назарда тутмаган қонуний ёки урфий маънолардан фиқҳий истилоҳларни ажратиб олишда фойда беради.\nб) шахсий таржиҳ:\n54 – Бу таржиҳдан энциклопедиянинг шомиллигидан, ўн уч ҳижрий аср оралиғидаги ҳамма таржиҳлардан ташқаридагиси кўзда тутилган. Бундай таржиҳларнинг ўрни янги масалалар иловасидадир. Энциклопедия ёзувчиларининг шахсий фикри эса авло йўсинда ман этилади. Улардан фақат нақл қилинган маълумотларни тушунтиришга ҳожат бўлганларинигина қолдирилади. Шундаям мазҳаблар усулига мувофиқ келганларини шахсий таржиҳ эканини билдирадиган иборалар билан келтирилади. Шунингдек, энциклопедияда баъзилар хилоф ўрнида суянадиган таржиҳга муқобил ўринбосар – жумҳурга мувофиқ йўналиш ҳам бор. У турли қарашларни баён қилинганда кўпинча ҳаммасидан олдин зикр қилинади.\nв) мазҳабий муноқашалар:\n55 – Ҳар бир йўналишнинг ўз мазҳабига далил келтиришида мазҳаб эгалари ҳужжат қилган нақлий ва ақлий далиллар билан кифояланилади. Аммо бошқаларнинг далилларини муноқаша қилиш ва “мазҳабий зиддиятлар” услубида уларни келтиришларнинг ўрни эса шарҳлар, фуқаҳолар ихтилофи китоблари ва бунинг учун махсус ёзилган замонавий изланишлардир. Энциклопедиянинг эса шахсий таржиҳга алоқаси йўқ. Чунки бундай таржиҳнинг етиб борадиган чегараси бўлмайди.\n498 22:05 07.12.2021


Муҳаммад Очил (1953-2017) | www.ziyouz.uz\nБош саҳифа Ўзбек насри онлайн антологияси Муҳаммад Очил (1953-2017)\nРубрика: Муҳаммад Очил (1953-2017)\nМуҳаммад Очил 1953 йили Қашқадарё вилоятининг Яккабоғ туманида туғилган. «Шайтон операцияси», «Нишонга теккан ўқ», «Ҳажв гулдастаси», «Қуллуқ», «Бермуд учбурчаги», «Арвоҳ ови», «Шапалоқ» каби ўндан ортиқ китоблар муаллифи. Бир нечта драма ва комедиялари саҳналаштирилган. 2017 йил 13 октябрь куни вафот этган.\nМуҳаммад Очил. Муолажа (ҳажвия)\nОстонадан ҳатлашим биланоқ, ёзиб-чизиб, қоғоз чайнаб ўтирган дўхтир йигит кўзойнаги тагидан маънодор тикилди. — Хўш, шикоят…— Оёқдан! — дардимни далиллаш учун эгилиб почамни шимаришга тутиндим. — Мана, қаранг…— Шимни шимариш шарт эмас! — дўхтир кўзойнагини қўлига олди. — Демак, оёқ давоми…\nМуҳаммад Очил. Йўли топилди (ҳажвия)\nИкки ошна – Салим ва Ҳалим бозорлигини қилишмоқда. Салим сомон тиқилган қопдек юм-юмалоқ. Ҳалим эса “ем тегмагандек” озғин ва новча. Салимнинг икки қўлтиғида харид қилинган маҳсулот-масаллиқлар. Ҳалимнинг қўлида эса бор-йўғи бир варақ қоғоз. Салим юз кўзидан шаррос қуйилаётган терни қийшайганча давоми…\nМуҳаммад Очил. Бир сиқим сўз боши (ҳажвия)\n…Устоз ҳажвчилар ёзишга хамиртуруш тополмай қолган кезларида, албатта, бозорга… ошиқишаркан.Аллома адиб Ғафур Ғуломни Бешёғоч бозорида бот-бот кўрганлар, бу ҳақда ёзилган ҳикоялар қанчадан-қанча. Ҳажвчилар сардори Саид Аҳмад домла эса ўз “қаҳрамонлари”ни олдин бозорда, сўнг тушида кўриб, алқисса, Дўрмондаги боғида боқарканлар.Халқ ёзувчиси давоми…\nМуҳаммад Очил. “Мангу жанг” (ҳикоя)\n– Майиз қанча бўлди?– Ҳеч қанча! Олдин татиб кўринг, ака… Пажалиска!– Йўқ, раҳмат. Аллергиям бор. Нархини айтинг.– Нархи арзон… Энди қўл қайтмасин, сухан синмасин… Мана шу биттагинасини… Шошманг, думчасини олиб… Ана энди “самка” бўлди! Қалай, ширинми? Ёқмаса, пулингиз ўзингизга сийлов…– давоми…\nМуҳаммал Очил. Қўзига айланган қўчқор (ҳажвия)\nИчкиликни чиқарганнинг ичаги ўралсин экан-да! Агар шу касофат бўлмаганда… Хуллас, нима жин урди-ю, мўмин-қобиллиги билан ном чиқазган Қосимбой отлиғ ҳалимдеккина йигит ҳамсоясининг тўйида ичиб кайф қилгач, ёнидаги шишадош шериги Кўчимбойга калла қўйиб қолди. Шериги ҳам нимжон, чиллашир эканми, оёғи осмондан давоми…\nМуҳаммад Очил. Гўшт суяксиз бўлмас (ҳажвия)\nҚассоблик растаси. Қўлтиғида папка, оҳори тўкилганроқ бўлса-да шляпа кийган киши гўшт илинган чангакка яқинлашади. Халатининг устидан қора лас чопон кийган, қўш белқарс боғлаган қассоб уни кўриб қайроқ-пичоғини четга итқитади. Қўлларини икки биқинига артади, сўнг кўксига қўяди.– Келсинлар, катта… Келсинлар!– Ҳа, давоми…\nМуҳаммад Очил. Қулмурод қурумсоқ ҳангомалари (ҳажвия)\nТЎЙ КЎЧИРИЛДИ Қулмурод қурумсоқнинг тўнғич фарзанди Элмурод Қорақурум қишлоғидан анча олис… шаҳардаги олий даргоҳининг тупроғини ялайди. Қурумсоқнинг ўғлидан кўнгли тўқ. Боиси, пухта-пишиқлиги худди ўзи! Ҳар ҳолда, мана тўрт йилдан ошдики, отасини безовта қилмай, яъни, пул-мул сўрамай, ярим кун сабоқда, ярим давоми…\nМуҳаммад Очил. Ўйин зўр бўлди (ҳажвия)\n— Кеча ўйин зўр бўлди-да! Умрим бино бўлиб ҳали бунақасини кўрмагандим.— Ҳа-ҳа, мен ҳам. Ҳақиқатдан зўр бўлди!— Зўр-р… Бундан чиқди, биродар, сиз ҳам ишқибозмисиз дейман?!— Ишқибозингиз нимаси?! Одамни хафа қилаяпсиз. Ўйин деса ўрдан, тўппи деса тепадан ташлаб юборадиганлар хилиданмиз. Аммо давоми…\nМуҳаммад Очил. Реклама биздан, тоқат қилиш эса … сиздан (ҳажвия)\n— Муҳтарам радио эшитувчилар! Жаноблар ва хонимлар! Авваламбор, ассалому-алайкум! Қолаверса «Хелло», «Бонжур», «Гутен морген», «Оруар»… Вообшем, привет ва ва-алайкум салом! Серсаломлигимизнинг сири шундаки, «Гар саломинг бўлмаса, икки ямлаб бир ютардим»! деб, бизни қўрқитишган, ўтмишда — халқ эртакларида. Сиз билан эса давоми…\nМуҳаммад Очил. Тилидан тутишолмади (ҳажвия)\nЗоотехник Замон Зоҳидов кўп аломат одам. Аломатлиги шундаки, аввало, ўз касбининг устаси. Айтайлик, қўчқорнинг кумалоғини кўриб касаллиги сабабини, совлиқнинг қорнини силаб нечта қўзилашини, сигирнинг маърашига қулоқ тутиб қанча суту, қанча қаймоқ беришини аниқ айтиб беради.Қолаверса, мол-ҳолга аралашиб юрса-да, ўзини ўта давоми…\nМуҳаммад Очил. Қари билганни... (ҳажвия)\nМуҳаммад Очил. Реклама биздан, тоқат қилиш эса ... сиздан (ҳажвия)\nМуҳаммад Очил. Серкаев сим қоқди (ҳажвия)\nМуҳаммад Очил. Тўйдирди (ҳажвия)\nМуҳаммад Очил. Устоз (ҳажвия)\nМуҳаммад Очил. Ҳали боплайди (ҳажвия)\nМуҳаммад Очил. Шафтоли (ҳажвия)\nМуҳаммад Очил. Шаҳар кўрган Шодиқул (ҳажвия)


Табиат қотиллари « O'zbekiston ERK Demokratik Partiyasi\n17 February 2016 - 10:17\n“Озодлик” радиосининг хабар беришича, Тошкент шаҳри Чилонзор туманининг олтинчи мавзесида истиқомат қиладиган аҳоли кўп қаватли уйлар ўртасидаги чинорзор кесилаётганига қарши норозилик билдирмоқда. Тошкент шаҳар ҳокимиятининг рухсати билан бу ердаги ўнлаб олтмиш йиллик чинорлар кесила бошланди. Автомобиллар турар жойи ва иккита кўп қаватли уй қурилиши режаланган бу жой, шаҳарликлар фикрича, энг гўзал чинорзор, дам оладиган маскан ва болаларнинг ўйин майдончаси бўлган.\nТошкент шаҳри Чилонзор туманининг олтинчи мавзесида аҳолининг чинорлар кесилишига қарши норозилиги икки кундан буён давом этмоқда.\n15 февраль куни эрталабдан кўп қаватли уйлар ўртасидаги 182 туп олтмиш йиллик чинорларни оммавий кесиш ишлари бошланди.\nТошкентликлар чинорлар аёвсиз кесилаётган ҳолатларни сурат ва видеотасвирга олиб, ижтимоий тармоқлар орқали тарқата бошлади. Улар пойтахт расмийларидан бу ваҳшийликка чек қўйилишини талаб қилмоқдалар.\nFergananews.com cайтида эълон қилинган фото ва видеоларда кесилган чинорларни автомобилларга юкланаётгани, аҳоли билан қурилиш мулозимлари ўртасидаги жанжаллар тасвирланган.\nҚурувчилар “Приорити Стандарт” МЧЖга олтинчи мавзенинг бир гектар ерида қурилиш олиб бориш учун шаҳар ҳокимияти рухсат бергани ҳақидаги қарорни одамларга кўрсатган. Лекин қарорда қурилишнинг аниқ жойи кўрсатилмаган.\nЧилонзор туманининг олтинчи мавзесида истиқомат қиладиган Лариса исмли аёлнинг айтишича, одамлар ҳокимиятнинг бу қароридан жуда дарғазаб бўлган:\n– Кеча мана шу уйларда яшовчи уйлардан элликдан ортиқ қаттиқ норозилик билдирди. Одамлар йўлни тўсди, КамАЗ ҳайдовчиси эса босиб келаверди. Қий-чув, тўполон бўлди. Ишчилар аҳолининг норозилигига қарамасдан қурилиш бўладиган жойнинг атрофини ўраб олди. Лекин тепадан кесилаётган чинорларни кўриб, юрагимиз эзилиб кетяпти. Ўтган асрнинг 60 йилларида ота-оналаримиз бу ерни боғ, чинорзор қилган эди. Бу чинорзор аҳоли учун кислород, дам олиш жойи, жазирама иссиқдан ҳимоя, болалар учун ўйин жойи эди. Шафқатсизлар ҳеч кимнинг фикрини инобатга олмаяпти, деди Лариса.\nУнинг айтишича, аҳоли ўзи танлаган вакиллар икки кундан буён расмийларга мурожаат қилмоқда, лекин наф бўлмаяпти:\n– Бунга норозилик билдирилган 300 яқин имзо тўпланди. Вакиллар табиатни муҳофаза қилиш қўмитасига боришди, у ердан натижа бўлмади. Кейин президент девонига боришди. Девондагилар “ҳаммаси қонуний, норози бўлсаларинг судга беринглар”, дебди. Хуллас, ҳеч ким ёрдам бермаяпти, деди Лариса.\nТошкентлик мустақил журналист Сид Янишевнинг айтишича, одамларнинг чинорларнинг кесилишига қарши эътирозлари шу пайтгача эътиборсиз қолиб келган:\n– Ҳамма билади яхши иш бўлмаётганини. Лекин ҳеч ким масъулиятни ўз бўйнига олмайди. Биз буни тажрибадан биламиз. Бундай ишлар ҳокимиятнинг рухсатисиз қилинмайди. Чунки, ер давлатники. Улар одамлар фикри билан ҳисоблашмайди, хоҳлаган ишларини қилишади. Лекин ҳеч ким овоз чиқариб мен шундай қарор бердим, деб айтмайди, деди Сид Янишев.\n16 феврал куни ҳам одамларнинг норозилиги давом этди. Лекин қурувчилар қурилиш бўладиган жой атрофини ўраб олиб, чинорларни кесиш ишларини давом эттирмоқда.\nАтрофдаги уйларда яшайдиган одамларнинг балкон ва деразалардан бу аянчли манзарани кузатишдан бошқа иложлари қолмаган. Тошкентда яна бир гўзал ва салқин чинорзор йўқ қилиняпти.\nТошкент шаҳар ҳокимиятидан бу масалага муносабат олишнинг имкони бўлмади.


Покизалик ҳам ҳусн - Hidoyat.uz\nАсосий саҳифа Жамият Оила Покизалик ҳам ҳусн\nБир куни ҳазрати Умар (р.а.)нинг ҳузурларига бир аёл эри билан бошлашиб келди-да, эрини кўрсатиб:\n– Эй амирал мўминин! Бу киши менинг эрим бўлади. Турмушимизга уч ой бўлди. Шу муддат давомида тотув яшаш учун кўп ҳаракатлар қилдим. Аммо эримда рағбат кўрмадим. Ўтган вақт мобайнида билдимки, биз бир-биримизни тушуна олмас эканмиз, шунинг учун ажрашамиз.\nҲазрати Умар (р.а.) аёлнинг индамай турган эридан сўрадилар:\n– Сен нима дейсан?\n– Эй амирал мўминин! Менинг ҳеч қандай шикоятим йўқ, ажрашишни истамайман, – деди у.\nҲазрати Умар (р.а.) эрнинг ранг-рўйи, кийим-бошига қараб аҳволни англаб етдилар ва аёлга дедилар:\n– Сен ҳозир уйингга кетгин-да, бир оздан кейин кел. Унгача биз эринг билан суҳбатлашиб оламиз.\nХотин кетгач, ҳазрати Умар (р.а.) у одамни ҳаммомга олиб бориб, ювинтиришни, тоза кийимлар кийгизишни буюрдилар. Эркак покиза ҳолатга келтирилди. Бир оз вақт ўтгач, аёл келди-ю башанг кийим кийган, озода эрини кўриб мамнун бўлди. Ажрашиш ҳақидаги аҳдини ҳам унутиб, эрини бошлаб уйига кетди. Мўминларнинг халифаси ҳазрати Умар (р.а.) ҳозир бўлганларга қараб дедилар:\n– Сизлар оилаларингизнинг (аёлларингизнинг) яхши ва покиза кийиниб, сизни кутиб олишларини севганингиз каби, улар ҳам сиз ва кийимларингизнинг озода бўлишидан завқ оладилар, сизларни ясанган ҳолда кўришни истайдилар.\nҲазрат Пайғамбаримиз соллаллоҳу алайҳи ва салламнинг васфлари мисоли


Водиллик азим чинор – oliymahad.uz\nВодиллик азим чинор\nВодийдан Шоҳимардон зиёратига бораётган зиёратчилар албатта Водил қишлоғида тўхтаб ўтадилар. Шундоққина йўлнинг юзида “Чинор таги” истироҳат боғи мавжуд. Бу сўлим истироҳат боғида ёши тахминан 1000 йилларга тенг азим чинор бор. Водилнинг қадим ўтмишидан дарак берувчи бу чинорни зиёратчилар томоша қилиб, соясида дам оладилар. Бу чинорнинг остида кўплаб маънавий чинорлар етишиб чиққан. Улардан бири Оҳунжон қори Водилийдир. У зот қори, машҳур олим, муфассир, муфаққиҳ, муаррих, шоир, адиб ва қилқалам соҳиби бўлганлар. Бу зотни замондошлари илмда чинорга тенглаштиришар эди.\nОҳунжон қори 1827-йили диёнатли дўкондор Расул оқчи (оқ газмол дўкондори) оиласида таваллуд топганлар. Расул оқчи барча ўғил-қизларини диний мутахассис бўлиб вояга етиши учун саъй ҳаракат қилади. Шу мақсадда 7 ёшли Оҳунжонни қўшни қишлоқ Чимёнга Даминжон қорига топширади. Ёш Оҳунжон кўплаб қорилар қатори 14 ёшида Қуръони Каримни ҳифз қиладилар ва устози ижозати билан қишлоққа қайтадилар. Сўнгра оталари Марғилондаги Мавлоно Муҳаммад Юсуфхоннинг тарбиясига топширадилар. Ўша даврда инсонлар фарзандларини олим инсонларнинг хизматига берардилар. Олимнинг хизматини қилиб бирга яшаса, уларнинг илмини ўрганмаса ҳам тарбиясини, хулқини ўрганади деган мақсадда шундай қилишар эди. Оҳунжоннинг “махдум”-“хизматкор” дея аталишларининг боиси шу бўлган. Оҳунжон устозларининг олдига келувчи талаба ва меҳмонларга чой дамлаб хизмат қиладилар. Бир кун устоз талабаларни имтиҳон қиладилар. Улар бир масаланинг жавобини топа олмай турган пайтларида Оҳунжон чой олиб кириб қолади ва ёш болаларча жавобни айтиб, яна хизматларига чиқиб кетадилар. Чой тошиб оддий хизматларни қилиб юрган ёш боладан жавобни эшитиб ажабланадилар. Дарс тайёрламай чой ташиш асносида эшитиб, ёдлаб олганларини кўрган устозлари олдиларига чақирадилар. Имтиҳон қилиб бошқа нарсаларни сўрасалар, унга ҳам жавоб берадилар. Илмга қобилияти борлигини пайқаган устозлари Оҳунжонга “Отангдан ўқишга рухсат сўраб кел, сени ўқитармикан ёки ўзи каби мол-дунё тўплатармикан?“ дея қўшиб қўядилар. Оталари бу гапни эшитиб, ўқитаман дейдилар. Шу воқеадан кейин устозларининг олдига қайтиб келиб, энг яқин талабаларига айланадилар. Устозларига хизмат қилиш билан бирга, у зотдан таважжуҳ илмини ҳам ўрганадилар. Ўша ердаги Ғиштин мадрасасини тамомлаб, катта олим бўлиб етишадилар. Устозлари у зотга “Сен ҳамма нарсани ўчоқ бошидан, яъни хизматдан топгансан-да“ –дея таҳсин айтганлар. Мадрасадагилардан Мир Яҳё у ҳақида “Биз вазифаларни 2-3 кунлаб тайёрлаб ниҳоясига етказсак, Оҳунжон қори такрорламай, биздан яхши ўзлаштириб олардилар” деган. Ёзма манбаларда бу зот “улуғлар афзали“, “шариат офтоби“, “ҳақиқатларни очиб берувчи“, “моҳир суҳандон“, “турли фанлар соҳиби“ каби сифатлар билан таърифланган.\nТалабалик даврларида устозлари иккита қори билан Лоғон қишлоғига таровеҳ намозини ўтказиб бериш учун жўнатадилар. У ерда шерикларидан бири вабо касали билан вафот этади. Яна бири эса курашга бориб қўли синиб, кетиб қолади. Ўзлари ёлғиз бешта хатмни ўтказиб қайтадилар. Бундан хурсанд бўлган устозлари ҳақларига алоҳида дуо қиладилар. Устозлари Аравонга сафар қилганларида ёш Оҳунжонни бирга олиб кетардилар. Шундай сафарларнинг бирида Оҳунжонга Аравон қозисининг назари тушиб қолади ва янги қурилган масжидга имом қилиб қолдиришни устозларидан илтимос қилади. Шу тарзда Оҳунжон Аравонда имом сифатида ишлаб истиқомат қиладилар ва қисқа вақт ичида Аравон халқи ўртасида катта ҳурмат қозонадилар. Кейин Аравонлик Мадоким Амин қизини қорига никоҳлаб беради.\nБухоролик шайхул ислом таклифи билан устозлари раҳнамолигида Абдулҳаким исмли пешқадам билан Оҳунжон қори Бухоро шаҳрига ташриф буюрадилар. Рамазонда ўн кунлик таровеҳ намозида ва Қуръон хатмида иштирок этадилар.\nУстозлари Мавлоно Муҳаммад Юсуфнинг вафоти (1921-йил)дан сўнг Оҳунжон Марғилонга кўчиб келиб, Мулла Мўминжон хонадонида яшаб, “Хонақоҳ” масжидида имом ва мадрасада мударрислик қиладилар. 1924-1925- йиллари ўзларининг туғилиб ўсган қишлоғи Водилга кўчиб келиб, мозор тагидаги мадрасада дарс бериб кўплаб қориларга устозлик қилганлар. Иккинчи жаҳон урушидан кейинги даврда Ўрта Осиё мусулмонлар идораси бошлиғи Эшон Бобохон Оҳунжон қорини бир неча бор бирга ишлаш учун Тошкентга таклиф қилганларида, узр сўраб, ўз масканларида қолганлар. Тошкентда бўлиб ўтган имом-хатиблар йиғилишида Муфтий ҳазратлари: “Юртимизда Оҳунжон қоридек уламоларимиз бор экан, иншааллоҳ, ислом илдизи бақувват“, деб таъкидлайдилар.\nОҳунжон қори 1928-йилдан то вафотлари 1958-йилгача, 30 йил уйдан чиқмай умрларини ибодат ва риёзатга бағишлаганлар. Бу давр мобайнида кўплаб нодир китобларни оққа кўчирадилар. У зот қилқалам соҳиби бўлиб, хатлари жуда гўзал бўлган. Ўзлари ҳам ислом дини йўлида кўплаб китоблар ёзиб қолдирганлар, афсуски улар китоб шаклида босилиб чиқмаган. Ўзлари ёзган ва оққа кўчирган китоблари ҳаммаси бўлиб 120 тани ташкил этади.\nАйтишларича, аллома асарларини махсус хонтахта устида эмас, чўкка тушиб, тиззалари устига қўйиб ёзганлар. Буни кўрган аёллари: “Ахир бир оз оёғингизни узатиб олсангиз, бўлади-ку”,-десалар, “Мен ҳеч қачон оёғимни узатиб ўтирган эмасман”,-дер эканлар. Агарда, ёзаётган сўзлари хато бўлиб қолса, уни тиллари билан ялаб олар эканлар.\nҲозирда бу зотнинг фарзандлари, набиралари исломга содиқлик йўлида ҳаёт кечирмоқдалар. Ўғиллари Мухториддин махдум 100дан ошган бўлишларига қарамай вафотларига қадар қўлларидан қалам тушмаган. Ислом динига оид бир нечта китоблар ёзиб, чоп эттирганлар. Кенжа ўғиллари Абдуллоҳ махдум 1975-йилдан бери Ёшларобод қишлоғининг имом-хатиби сифатида хизмат қилиб келмоқдалар. Акалари Мухториддин билан бу кишининг бошчилигида ҳашар йўли билан Ёшларободда жомеъ масжиди қуриб битказилди. Халқнинг талаб-истаклари билан масжидга оталари Оҳунжон қори номи берилди. Қишлоқ аҳолиси масжидни ўзгача ихлос ва улуғ ниятлар ила ўз қўллари билан қурдилар. Ҳозирда оталарига савоб етиши умиди ила ушбу масжид ривожида ўғиллари Абдуллоҳ ва неваралари Орифжон ҳожилар фаолият олиб бормоқдалар.\nбитирувчиси Султонова Диловар тайёрлади\n458300cookie-checkВодиллик азим чинорno\nОлдингиКембриж профессори: “Ўзбекистонга ҳар галги ташрифим янгича таассурот қолдиради”КейингиТошкент Ислом институти Махсус сиртқи бўлимига 2018-2019 ўқув йили учун кириш имтиҳонлари бошланди


Ироқ Мўсулнинг ғарбий қисмини озод қилишга тайёргарлик кўрмоқда\n14:36 / 24.01.2017\nИроқ Қуролли кучлари Мўсул шаҳрининг ғарбий қисмини ИШИД жангариларидан озод қилиш бўйича ҳарбий амалиётга тайёргарлик кўра бошлади, деб хабар қилмоқда Рейтер агентлиги.\nИроқ халқ сафарбарлиги кучлари шаҳарнинг Дажла дарёсининг ғарбий соҳилида жойлашган ҳудудини озод қилиш бўйича "яқин икки-уч кунда амалиёт ўтказади", деган генерал-лейтенант Абдул Амир Рашид Яралла. Куни кеча, Ироқ мудофаа вазирлигининг маълум қилишича, мамлакат ҳарбийлари Мўсулнинг Дажла дарёси шарқий соҳилларида жойлашган туманларини ИШИД жангариларидан батамом озод қилган.\nИроқ ҳудудида ИШИДга қарши курашда қуролланган бўлинмалар муҳим ўрин тутмоқда. Ироқ халқ сафарбарлиги кучлари 2014 йилда ташкил топган бўлиб, ўтган йилдан эътиборан Ироқ Қуролли кучлари таркибига кирган.


Шавкат Мирзиёев Фарғонадаги тошдан қоғоз ишлаб чиқариладиган корхонани кўздан кечирди - Zamin.uz\nШавкат Мирзиёев Фарғонадаги тошдан қоғоз ишлаб чиқариладиган корхонани кўздан кечирди\nШавкат Мирзиёев 2019 йил 6 майда Фарғона вилоятида бўлганида тошдан қоғоз ишлаб чиқариш лойиҳаси тақдимот қилинган эди. Бугунги кунда ушбу лойиҳа Фарғона шаҳрида Fergana stone paper корхонаси бўлиб амалга ошди, дея хабар бермоқда Президент матбуот хизмати.\nТаъкидланишича, Хитойдан ноёб технология олиб келиниб, йилига 9 минг тонна қоғоз тайёрлаш қуввати ташкил этилди. Президент ташрифи арафасида ушбу корхона синов режимида ишга туширилди.\nИккинчидан, мустаҳкамлиги, чидамлилиги оддий қоғозга нисбатан юқори. Ўзидан сув ўтказмайди, доғ юқмайди. Шу боис тошдан олинган қоғоз матбаачиликда, қадоқ ва гулқоғоз ишлаб чиқаришда жуда қулай. Ташқи бозорда харидоргир. Корхонада 60 киши иш билан таъминланди. Давлат раҳбари иш жараёнини, қоғоз сифатини кўрди.\n«Қоғоз тайёрлаш қадимий ҳунармандлик йўналишларимиздан бири. Ўз даврида Самарқанд қоғози дунёга машҳур бўлган. Бу корхона – тарихий анъаналарнинг саноат даражасида қайта тикланиши», – деди Шавкат Мирзиёев.\nПрезидент Фарғона вилоятида ишлаб чиқарилаётган импорт ўрнини босувчи саноат маҳсулотларини ҳам кўздан кечирди. “Замин” янгиликларини “Одноклассники”да кузатиб боринг\n4-02-2021, 17:30, Жамият\n25-01-2021, 09:55, Жамият


Кадрлар ўзгариши халққа манфаат келтирмайди\nСўнгги кунларда Ўзбекистонда ҳокимият бошқаруви органларида катта ўзгаришлар юз берди. Олий Мажлис Сенатига 72 ёшли Мурод Шарифхўжаев сайланди. Ҳукуматдаги ўзгаришлар ҳам сезиларли бўлди.\nТашқи ишлар вазири бўлиб ишлаб келган Содиқ Сафоев Сенатнинг халқаро алоқалар қўмитаси раиси лавозимини эгаллади. Унинг ўрнига Ташқи иқтисодий алоқалар агентлиги эндиликда собиқ раҳбари Элёр Ғаниев тайинланди. Шунингдек, Э.Ғаниевнинг Бош вазир ўринбосари мақоми сақлаб қолинди.\nМарказий сайлов комиссияси раиси лавозимида ишлаган Бўритош Мустафоев адлия вазири бўлди.\nХўш, ҳукумат таркибидаги бу каби ўзгаришлар нимадан далолат беради?\nШўролар даврида Марказқўмда узоқ йиллар ишлаган Шароф Убайдуллаевнинг сўзларига қараганда, аслида ҳукумат таркибидаги кадрларни алмаштириш анча олдин бошланган. Бу жараённинг бошланиши Бош вазир лавозимига Шавкат Мирзиёев келиши билан боғлиқ.\nЖурналист Сергей Ежковнинг яқинда Интернетда эълон қилинган мақоласида Ўзбекистондаги кадрлар алмашинуви 2007 йилда ўтадиган Президент сайлови билан боғлиқ, деган фикр олға сурилади.\n“Ўтган йили Ислом Каримов бошлаб берган саҳна орти ўйинларининг бир қисми мамлакатнинг икки палатадан иборат янги парламентини яратишдан иборат бўлган эса, унинг давоми кадрлар алмаштириш ва бошқа ўзгаришларни бошлаб юбориш эди. Албатта, кадрларни алмаштириш деганда Президентнинг ўзи хоҳлаган шахсларни тегишли лавозимларга тайинлаши кўзда тутилган”, - дейилади мақолада.\nЖурналистнинг ёзишича, бу режанинг биринчи қисми муваффақиятли амалга оширилган, яъни парламентнинг ҳар икки палатаси мурвати ҳам Президент қўлида.\n“Сенат раиси 72 ёшли академик Мурод Шарифхўжаев Ислом Каримовнинг алоҳида иззат-икромга эга бўлган яқин кишисидир. У Ўзбекистон Президенти ҳақида ёзилган “Даврни белгилаб берган одам” китоби муаллифи, Ислом Каримов даҳосини улуғлаб, мунтазам равишда матбуотда мақолалар чоп этиб туради”, - дейди С.Ежков.\nАммо Ш.Убайдуллаев кадрлар алмашинуви сиёсати Президентлик сайлови олдидан ўтказилаётан муолажа, деган фикрга қўшилмаслигини билдирди.\nЖамиятшунос Баҳодир Мусаевнинг таъкидлашича, кадрларни алмаштириш сиёсати аслида бундан икки йил муқаддам давлат тузилмаларини профессионаллаштириш тўғрисидаги ҳукумат қарори қабул қилинган пайтдан бошланган. Аммо бу сиёсат ҳеч қандай ҳужжатга асосланмаган. Чунки Ўзбекистонда давлат хизмати тўғрисида қонун йўқ.\nС.Ежков ўз мақоласида янги ташқи ишлар вазири Э.Ғаниев Президентнинг вориси бўлишини башорат қилади.\nБ.Мусаевнинг билдиришича, журналистнинг башоратига асос йўқ. Миллий хавфсизлик хизматидан чиққан Э.Ғаниевнинг ташқи ишлар вазири лавозимини эгаллаши бундан кейин вазирлик фаолиятининг асосий қисми ташқи иқтисодий алоқалар билан боғлиқ бўлишини англатади.\nБ.Мусаевнинг фикрича, кадрлар алмашинуви кўзга кўринарли ўзгаришлар ясамайди, халққа манфаат келтирмайди. Ўзи хоҳлаган тақдирда ҳам ҳукумат ижобий ўзгаришларни амалга ошира олмайди. Фақат мавжуд сиёсий тузум ўзгарсагина яхши кунларга умид қилиш мумкин.


«Бавария» Ҳуммельснинг трансферини тасдиқлади\n16:19 / 10.05.2016\nМюнхеннинг «Бавария» жамоаси кун давомидаги иккинчи трансфер амалга оширилгани ҳақида маълумот берди. Жамоа расмий сайтида «Боруссия»дан ҳимоячи Матс Ҳуммельс трансфер қилингани ҳақида хабар берилди.\nМюнхенликлар клуби 27 ёшли футболчи билан 2021 йилнинг 30 июнигача битим тузган.\n«Биз Матс Ҳуммельс «Бавария» фойдаси учун қарор қабул қилганидан хурсандмиз. Матс – дунёнинг энг яхши марказий ҳимоячиларидан бири, унинг ёрдамида биз жамоанинг даражасини янги мавқеига олиб чиқамиз», – дея трансферга изоҳ бериб ўтган «Бавария» директорлар кенгаши раиси Карл-Хайнц Румменигге.\nТомонлар футболчининг трансфер суммаси борасида очиқ маълумот бермасликка келишиб олишган.\nБундан олдинроқ дортмундликлар раҳбарияти вакили Ханс-Йоахим Ватцке футболчининг мюнхенликлар жамоаси сафига ўтишни истаётгани, унинг трансфери қиймати тахминан 35-38 млн евро бўлиши ҳақида хабар берганди.\nЖорий мавсумда Ҳуммельс бундеслиганинг 29 учрашувида майдонга тушиб, 2та гол урди ва 2та голли узатма муаллифи бўлди.


17 июля, 2019, 21:00\nБугун Миллий олимпия қўмитаси мажлислар залида Ўзбекистон ўқ отиш спорти федерациясининг навбатдан ташқари IX Конференцияси бўлиб ўтди.\nКонференция ишида Ўзбекистон Миллий олимпия қўмитаси президенти Рустам Шоабдураҳмонов, Жисмоний тарбия ва спорт вазирининг биринчи ўринбосари Ойбек Касимов, МОҚ вице-президенти Азизжон Камилов, Ўзбекистон ўқ отиш спорти федерацияси мутасаддилари, федерациянинг минтақавий бўлими раҳбарлари, мураббийлар, спортчилар ва Оммавий ахборот воситалари ходимлари иштирок этишди. Бу ҳақда МОҚ расмий сайти хабар бериб ўтди.\nКонференция кун тартибидаги асосий масала федерациясига янги раис ва унинг биринчи ўринбосарини сайлашдан иборат эди. Конференцияни олиб борган ташкилот Бош котиби Ж. Атабуллаев федерация раислигига Ўзбекистон Республикаси Инновацион ривожланиш вазири ўринбосари Ойбек Кабилжанович Норинбоев номзодини таклиф қилди. Конференция иштирокчилари ушбу номзодни бир овоздан қўллаб қувватлашди ва Ойбек Норинбоев Ўзбекистон ўқ отиш спорти федерацияси раиси этиб сайланди.\nРаиснинг биринчи ўринбосари лавозимига эса Ўзбекистон Республикаси Ички ишлар вазирининг туризм ва транспорт объектларида хавфсизликни таъминлаш бўйича ўринбосари Дониёр Бахтиёрович Кадиров номзоди илгари сурилди. Делегатлар бу номзодга ҳам ишонч билдиришди ва Дониёр Кадиров бир овоздан Ўзбекистон ўқ отиш спорти федерацияси раисининг биринчи ўринбосари этиб сайланди.